Tragedi Berdarah Mangkuk Merah 1967 Kalbar

MENGUAK pintu sejarah bagaimana
sekitar September hingga Disember 1967 telah berlaku satu tragedi yang
melibatkan kematian yang besar ke atas kaum Cina di Kalimantan Barat dek kerana
diusir keluar oleh masyarakat Dayak Kalimantan.
Puncanya adalah kerana wujudnya perasaan benci dan dendam dek kerana
ramai masyarakat Dayak yang mendiami wilayah persempadanan Sarawak/Kalimantan
mati dibunuh oleh komunis iaitu mereka yang menganggotai Pasukan Gerila Rakyat
Sarawak (PGRS) dan Parti Komunis Kalimantan Utara (PARAKU) ketika Konfrontasi
Malaysia Indonesia yang berlangsung dari tahun 1963 hingga 1966.

Jauh sebelum itu yakni ketika
Malaysia, sebuah negara yang baru ditubuhkan telah mendapat bangkangan yang
keras daripada jirannya iaitu Republik Indonesia.  Presiden Sukarno sendiri yang telah
memutuskan hubungan diplomatik dan seterusnya mengadakan operasi ketenteraan di
sepanjang sempadan Sarawak, Sabah mahupun Brunei di Borneo.  Pada ketika selain tentera mereka sendiri,
Presiden Sukarno turut mendapat sokongan daripada kaum Cina yang berfahaman
komunis samada dari Sarawak mahupun Kalimantan itu sendiri.

Kota-kota di perbatasan seperti
Sambas, Bengkayang, Ledo, Sanggau dan Putusibau dijadikan markas untuk melatih
para sukarelawan dari masyarakat Cina dari dua negara pada masa itu.  Mereka sendiri dilatih oleh Tentera Nasional
Indonesia agar menjadi benteng pertahanan di dalam misi dan visi Presiden
Sukarno yang mengistiharkan “Ganyang Malaysia”.   Hasilnya maka ramai masyarakat Cina yang
mempunyai ideologi yang sama seperti Presiden Sukarno turut terlibat di dalam
peperangan di perbatasan melawan Tentera-tentera Komanwel dan tentera Malaysia
sendiri.

Pada tahun 1965, Sukarno telah
kalah di dalam pilihanraya Indonesia lantas digantikan oleh Presiden
Suharto.  Presiden Suharto tidak
bersetuju dengan tindakan Sukarno yang terdahulu lantas menamatkan satu perang
yang tidak perlu ke atas negara jirannya.
Pada saat itu juga pasukan separa tentera yang sebelumnya dilatih oleh
TNI sudah menjadi duri dalam daging ke atas pemerintahannya di Kalimantan.  Pasukan komunis samada dari PGRS dan PARAKU
masih belum mahu berdamai dan terus-terusan dengan taktik mereka untuk
meluaskan pengaruh komunisme di Borneo.
Jadi kerana itulah perasaan dayak sebagai majoriti di Kalimantan dengan
sengaja diprovokasi oleh TNI untuk bangun menentang para komunis di negara
mereka.

Provokasi yang berterusan akhirnya
menjadi api yang cukup besar apabila masyarakat Dayak bangun dan akhirnya
mengusir keluar mana-mana masyarakat Cina yang berada di Pontianak dan kawasan
sekitarnya.  Diceritakan ketika proses
pengusiran berlangsung tiada masyarakat Cina yang mampu berbuat apa-apa dan ada
antara mereka hanya membawa diri sehelai sepinggang bersama keluarga ke kawasan
mereka diusir.  Mereka meninggalkan rumah
dan segala harta benda dengan berjalan kaki menuju ke Singkawang.  Jika ada yang cuba untuk membantah dan
melawan masyarakat Dayak pada masa itu maka sudah tentu mautlah kata pemutus
bagi mereka.

Di Singkawang, masyarakat Cina
hidup di dalam serba-serbi kekurangan berbanding ketika mereka berada di
Pontianak.  Kekurangan infrastruktur awam
seperti air malah juga bekalan makanan yang sedikit berbanding jumlah mereka
yang besar memungkinkan ramai antara mereka sakit, kelaparan dan akhirnya
menemui ajal. Menurut rekod menunjukkan sepanjang empat bulan proses pengusiran
ini berlangsung hampir 3,000 hingga 4,000 orang masyarakat Cina yang terkorban.
Menjadikan ianya satu tragedi berdarah yang melibatkan angka korban yang besar
di dalam sejarah berdirinya Republik Indonesia itu sendiri.

Dalam pada itu mungkin ramai yang
tertanya-tanya mengapa tragedi berdarah ini digelar tragedi mangkuk merah?  Perlulah diketahui bahawa mangkuk merah itu
adalah satu tradisi di dalam adat masyarakat Dayak dahulukala yang terkenal
dengan perang wilayahnya.  Pada ketika
itu mangkuk merah berfungsi sebagai wadah komunikasi antara masyarakat dayak
seluruh Borneo.  Sebelum mereka ingin
memulakan satu peperangan akan ada ritual yang menghubungkan mereka dengan roh
nenek moyang melalui Panglima Adat.

Setelah Panglima Adat mendapat
jawapan maka baharulah mangkuk merah akan dihantar ke seluruh masyarakat dayak
yang terlibat melalui orang suruhan yang amat-amat dipercayai.  Di ketika Ketua masyarakat Dayak menerima mangkuk
merah tersebut maka tindakan segera harus dilakukan dengan mengadakan mesyuarat
dengan semua anak-anak buahnya samada akan menyokong atau tidak perang itu
diistiharkan.  Mereka akan bermusyawarah
dengan mengambilkira semua aspek atas perang yang akan dilakukan.

Ternyata isyarat mangkuk merah itu
diterima oleh masyarakat Dayak di Kalimantan sehingga memungkinkan mereka seia
sekata bangun mengusir kesemua masyarakat Cina di Kalimantan samada dari
kalangan rakyat biasa sekalipun.  Dek
kerana itulah di dalam sejarah Kalimantan peristiwa ini dikenali dengan nama
Tragedi Berdarah Mangkuk Merah 1967.

Inilah yang tercatit di dalam
sejarah jiran tetangga kita yang mana menyaksikan dek kerana segelintir kaum
Cina punya ideologi yang berbeza sehingga sanggup membunuh kaum yang lain
sewenang-wenangnya menyebabkan keseluruhan kaum Cina yang tidak berdosa menjadi
mangsa.  Natijah atas provokasi yang
melampau dan fitnah juga boleh menyebabkan ianya mampu mencarik perasaan kaum
yang lain.  Keharmonian kaum yang dibina
berkurun lamanya boleh sahaja ranap di dalam satu saat.

Belajarlah daripada sejarah kerana
sejarah itu tidak pernah berbohong.

-HB-

#kameksayangsarawakbah!

Rujukan:


Jihad Sultan Sulaiman Al-Qunani Di Eropah

Seperti yang kita tahu pada zaman Sultan Sulaiman Al-Qanuni dari tahun 1520-1566M merupakan dianggap sebagai zaman kemuncak empayar Uthmaniyah baik dari segi perundangan, pendidikan dan perluasan kuasa. Pada zaman itu kerajaan Uthmaniyah telah mencapai kemuncak dalam perluasan kuasa dengan perluasan kuasa ke atas 3 benua iaitu Eropah sehingga ke Hungary, Asia di Iraq serta beberapa kawasan Iran sehingga menganjur ke Teluk Arab dan kawasan Afrika Utara di Algeria, Tripoli dan Tunisia termasuk persisiran pantai Habsyah.

Sejarawan Indonesia iaitu Dr. M. Abdul Karim menulis, “baginda seorang penguasa yang Soleh. Mewajibkan rakyatnya Solat 5 waktu dan berpuasa di Bulan Ramadan. Jika ada  yang melanggar tidak hanya dikenai denda namun juga sangsi badan”.Beliau digelar Al-Qanuni atau Lawgiver kerana  berjaya menyusun kembali undang-undang Uthmaniyah agar tidak bertentangan dengan syariat Islam dengan bantuan Mufti Uthmaniyah Iaitu Ebussuud dan undang-undangnya berkekalan sehingga abad 19.

Dr. Raghib as-Sijarni berkata, “Pada masanya juga muncul arkitek-arkitek ulung dalam sejarah Islam, seperti Sinan Basya yang berperanan besar dalam pembangunan-pembangunan Kerajaan Turki Uthmaniyah. Ia juga yang memberikan sentuhan khas akan arkitek Uthmaniyyah. Sehingga orang dengan mudah mengenal bangunan-bangunan Uthmaniyah. Arkitek lainnya adalah Mimar Sinan. Dia membangunkan Masjid Sulaiman al-Qanuni atau dikenal juga dengan Jami’ as-Sulaimaniyah di Istanbul, pada tahun 964 H/1557 M.

Ini adalah salah satu bangunan terbaik yang dibangun oleh seorang arkitek Islam yang bernama Mimar Sinan. Selain kemajuan dalam bidang politik dan sosial kebudayaan, seni kaligrafi pun mencapai puncak kemajuannya di zaman Sultan Sulaiman. Banyak ahli kaligrafi terkenal yang muncul di zamannya. Sebut saja Hasan Effendi Celebi al-Qarah Hashari yang membuat kaligrafi-kaligrafi di Jami’ as-Sulaiman. Ada juga Ahmad bin Qarah Hashari penulis Rawa-i’ al-Khoththi al-Arabi wa al-Fanni ar-Rafi’.”

Pusat-pusat pengajian juga berpusat di Masjid Sulaimaniyyah. Kokurikulum pemgajian merangkumi pengajian fiqh, tafsir, hadis, akhlak, politik, ekonomi, perlayaran, sains, geografi, perubatan, falak, matematik dan banyak lagi. Hasilnya lahirlah tokoh ilmuwan Uthmamiyah seperti Seyzahde Muhyiddin (tafsir), ibnu kemal (Hadis), Birgivi (tasawwuf), attufi (perubatan), Matravki dan Nasuh (matematik), Mehmet Celebin (perubatan), Taskopruluzade (ensiklopedia) dan ramai lagi.  Balai cerap astronomi turut didirikan pada zaman sultan Sulaiman.

Loji rawatan air turut dibina untuk kegunaan penduduk Istanbul mengikut teknologi Hidrolik Yunani.  pengembara Perancis Jean de Théveno berkata, “basis pertanian yang kuat, kesejahteraan menjadi petani, melimpahnya makanan pokok, dan keunggulan organisasi pada pemerintahan Sulaiman”.

Pada zaman Sultan Sulaiman Al-Qanuni, beliau telah menghapuskan pelbagai jenis cukai dan terutamanya kepada golongan petani Kristian seperti yang digariskan dalam kod undang-undang yang ditetapkannya iaitu Kanun-i Osmani. Tindakan beliau dapat menjamin kesetiaan mereka serta kegembiraan mereka merupakan keutamaan buat Sultan Sulaiman.

Tindakan ini menyebabkan taraf ekonomi petani kristian bertambah baik dan cukai yang dikenakan terhadap golongan kristian di kerajaan Turki Utmaniyah jauh lebih rendah berbanding cukai yang dikenakan terhadap penduduk kristian di kerajaan Eropah. Bahkan banyak penduduk kristian dari Eropah telah berpindah ke jajahan Kerajaan Uthmaniyah pada zaman pemerintahan Sultan Sulaiman Al-Qanuni.

Gerakan jihad Sultan Sulaiman di Hungary bermula pada tahun 1521 M. Tujuan utama gerakan ini adalah untuk menakluk Belgdrade. Pada bulan julai Sultan Sulaiman telah menghantar Grand Vizier iaitu Ibrahim Pasha dengan pasukan yang kecil untuk mengepung kota itu. Manakala Sultan Sulaiman telah menuju ke Sabac di bahagian Barat Sava. Beliau telah mengirimkan pasukan untuk menyeberangi sungai bagi menawan wilayah antara daerah Sava dan Danube.

Namun kemudiannya, Sultan Sulaiman membuat keputusan untuk memanggil kembali grand vizier agar bergabung dengannya di Sabac. Pada tahun bulan ogos 1521, tentera Sultan Sulaiman telah berjaya menawan Belgrade. Kemenangan ini telah mengharumkan nama Sultan Sulaiman pada waktu itu yang masih muda usianya. Setelah mencapai kemenangan, Sultan Sulaiman mula mula mensasarkan Pulau Rhodes dengan angkatan armada laut yang telah dibentuk oleh bapanya Sultan Selim I.

Pulau Rhodes ketika itu merupakan benteng dan markas Kesatria John The Baptist. Mereka sering mengacau dan merompak kapal para Haji dari Turki yang menuju ke Hijjaz. Selain itu angkatan Laut Uthmaniyah turut terganggu hasil serangan mereka. Pada 1522, Sultan Sulaiman bersama armadanya dan pasukan darat menuju Rhodes. Baginda melihat waktu itu agak sesuai untuk dilakukan serangan kerana:

1. Di Eropah wujud konflik antara Sepanyol dibawah Raja Charles V dan Raja Francis I dari Perancis

2. Wujud hubungan damai antara Kerajaan Uthmaniyah dan Venice

Sultan pada waktu itu bersama pasukan darat maju menuju Marmaris. Pada bulan disember 1522, kerajaan Uthmaniyah berjaya menawan Pulau Rhodes setelah 5 bulan mengepungnya disebabkan kubu pertahanan pulau Rhodes yang kuat. Pada 1 januari, Kesatria John dibenarkan meninggalkan pulau Rhodes dan menuju ke Malta setelah diberi hak oleh Raja Charles V untuk mentadbir di sana. Menurut Collin Imber penaklukan Belgrade di Serbia dan Rhodes telah memberi nilai positif kepada Sultan Sulaiman kerana:

1.  Baginda berjaya menawan kota Rhodes dan Belgrade yang sebelum ini tidak berjaya ditawan Sultan Mehmed II (sultan Muhammad Al-Fateh).

2. Kedua-dua tempat ini adalah strategik kerana Belgrade adalah tempat pertemuan Danube dan Sava yang menjadi kunci penaklukan Hungary dari selatan. Rhodes adalah laluan untuk memonopoli jalur laut dari mediteranean  ke agea dan Istanbul ke Mesir.

Pada tahun 1526 M , Sultan Sulaiman telah menuju Hungary. Punca serangan ini kerana Raja Hungary Vladislav II untuk membatalkan kesemua perjanjian dengan kerajaan Uthmaniyah serta membunuh utusan Sultan Sulaiman. Pada 29 Ogos, Sultan Sulaiman bersama tenteranya berjaya  mengalahkan tentera Hungary di Mohacs dengan mudah. Perang ini merupakan kekalahan terburuk buat kerajaan Kristian dan masa peperangan ini tidak lebih dari satu setengah jam.

Tembakan altileri Uthmaniyah menggunakan senapang dan meriam terbukti terlalu kuat untuk kerajaan Hungary mengalahkannya. Vladislav II turut terkorban dalam pertempuran ini.  Pada 11 September, Sultan Sulaiman memasuki Kota Buda dan berakhirlah kerajaan Hungary di bawah dinasti Jagiellon pada waktu itu. Namun Sultan Sulaiman hanya berada di Buda selama sepuluh hari sebelum pulang ke Istanbul bagi menghadapi konflik pemberontakan di kawasan Anatolia.

Kematian Raja Vladislav II telah menyebabkan terjadi kekosongan takhta di Hungary. Senat Hungary memutuskan untuk memilih John Szapolyai sebagai raja Hungary. Namun pemerintah Kerajaan Hasburg di Austria yang bernama Ferdinand, abang kepada Raja Charles V dari Sepanyol dan abang ipar Raja Vladislav II tidak menerima keputusan ini. Pada disember, beliau telah mengangkat dirinya sebagai Raja Hungary.

Sultan Sulaiman telah bertindak untuk menangani konflik di Hungary ini. Pada tahun 1528, Sultan Sulaiman mendukung Szapolyai sebagai Raja. Ferdinand menolak keputusan ini dengan menawan Buda. Maka Sultan Sulaiman telah melancarkan perang dan berjaya menakluk Buda kembali. Baginda kembali menyerahkan takhta Hungary kepada Szapolyai. Kekalahan di Buda menyebabkan Raja Ferdinand lari ke Vienna yang merupakan ibu kota kerajaan Hasburg.

Tentera Sultan Sulaiman telah mara ke Kota Vienna dan mengepung kota itu. Namun disebabkan cuaca dingin yang teruk dan kehabisan bekalan makanan, Sultan Sulaiman berundur dari pengepungan. Pada tahun 1530, Ferdinand telah mengepung kota Buda, namun pengepungan ini gagal hasil pertahanaan tentera Uthmaniyah yang kuat.  Pada tahun 1531 M Sultan Sulaiman mengepung kembali kota Vienna.  Baginda  berjaya merebut beberapa benteng di kota itu. Namun pada waktu itu Raja Charles V baru menghentikan serangan ke atas Perancis dengan pendamaian hanya sementara dan memberi tumpuan untuk menyelamatkan kerajaan Hasburg di Vienna. Kerana merasa persediaan tenteranya tidak cukup untuk menghadapi tentera Raja Charles V dana cuaca dingin yang terul, maka  tentera Sultan Sulaiman berundur buat kali kedua.

Pada tahun 1533, dilaksanakan perjanjian damai yang membahagikan Hungary kedua dua bahagian diperintah oleh Raja Ferdinand dan Raja Szapolyai. Kedua-dua raja ini memerintah wilayah masing-masing di bawah naungan Kerajaan Turki Uthmaniyah. Pada tahun 1538, Sultan Sulaiman telah memyerang Moldavia setelah panglima Petru Rares tidak ingin membayar Upeti. Kesannya kerajaan Uthmaniyah memerintah secara langsung wilayah Moldavia yang sebelum ini merupakan wilayah naungannya.

Pada tahun 1540 pertembungan antara Uthmaniyah dan Hasburg di bawah Raja Ferdinad kembali berlaku. Hal ini kerana Raja Szapolyai mangkat dan meninggalkan bayi lelaki dan uskup di Vard. George Martinuzzi yang diangkat sebagi Raja di Buda di bawah naungan kerajaan Uthmaniyah. Raja Ferdinand melihat perkara ini sebagai peluang untuknya bagi menjadi Raja Hungary yang mutlak. Beliau telah mengepung Buda namum gagal. Pasukannya berjaya menawan Vac, Visegrad dan Szekerfehevar.

Pada tahun 1541, beliau mencuba mengepung Buda sekali lagi namun berhasil dengan kegagalan. Setelah dihalau oleh tentera Uthmaniyah. Sultan Sulaiman telah membahagikan Hungary kepada 2 bahagian iaitu bahagian Hungary tengah diperintah secara langsung oleh gabenor Uthmaniyah dan Raja John Sigsimud ditabal raja di Transylvania di bawah bimbingan Marrunizzi.

Pada tahun 1542, Ferdinand telah mengepung Buda sekali lagi namun gagal. Sultan Sulaiman pada tahun 1543 telah mara ke Hungary dan berjaya menakluk Valpo, Siklos, Pecs, Szekerfeherva dan Estergom. Pada tahun 1544, Sultan Sulaiman mengarahkan gabenor Buda, menawan kawasan Hasburg yang lain seperti Nograd, Harvan dan sehingga ke timur laut dari Buda.

Pada tahun 1545, Raja Ferdinand berhasrat untuk berdamai. Beliau dan Raja Charles V telah pergi ke Istanbul. Perjanjian selama 5 tahun telah dilaksanakan pada tahun 1547, dengan Sultan Sulaiman memberikan wilayah Hungary di bawah Ferdinand Status Quo dan setuju membayar 30000 dukat setiap tahun kepada Uthmaniyah pada wilayah yang dipimpinnya dan setuju untuk berada di bawah naungan Kerajaan Uthmaniyah. Dalam perjanjian itu, Raja Charles setuju untuk digelar Raja Sepanyol sahaja dan bukan kaisar lagi manakala Sultan Sulaiman menganggap dirinya sebagai kaisar Rom dan Caesar.

Pada tahun 1549, konflik kembali berlaku apabila Raja Ferdinand berunding dengan Marrunizzi untuk menyerahkan takhta kerajaan Translyvania wilayah naungan Uthmaniyah kepadanya. Namun Queen Issabella, ibu Raja Sigsimund mengagalkan rancangan ini. Pada bulan Disember, Martunizzi terbunuh dalam konflik di Translyvania. Seorang jeneral dari sepanyol menggantikannya. Pemberontakan terhadap Uthmaniyah di Szeged berlaku.

Maka gabenor Uthmaniyah di Buda menumpaskan pemberontakan ini. Vizier kedua Uthmaniyah iaitu Kara Ahmad pasha telah mara ke Hungary. Beliau berjaya merebut Vesvprem di utara Buda. Beliau juga menawan Temesvar dan Lipovar di Translyvania kemudian bergabung dengan jeneral Buda bagi menwan Szonok. Gerakan ini berakhir dengan pengepungan Eger yang tidak berhasil dengan kejayaan.

Pada tahun 1552, Uthmaniyah terus mara menyerang Transylvania, namun masih gagal mengembalikan takhta kepada John Sigsimud dan ibunya Isabella. Pada 1556, konflik ini berakhir apabila Raja Ferdinand berjanji tidak akan menuntut takhta Transylnvania dan mengembalikan tahta kepada Sigismund dan Ibunya.

Pada tahun 1566, Sultan dalam keadaan sakit telah mara bersama tenteranya menhadapi pemberontak di Hungary. Walaupun sedang gering, baginda masih mampu memberi semangat kepada tenteranya. Namun, takdir tuhan lebih besar dari sultan yang turut digelar sebagai The Magnificient ini. Baginda akhirnya wafat dua hari sebelum pengepungan Szigetvar berhasil.

Dari konflik di Hungary ini menunjukkan bahawa betapa kerajaan Muslim pada waktu itu sangatlah kuat sehingga mampu mengatur urusan politik di Eropah bahkan raja-raja Eropah telah tunduk mengharapkan bantuan Seorang Raja muslim untuk takhtanya.


Najis Paling Bernilai Di Dunia

Llyods Bank Turd.

Ya, inilah nama bagi sebuah najis milik manusia dari bangsa Viking yang ditemui ketika kerja-kerja pengalian di tapak bank Llyods pada tahun 1972 di kota York, United Kingdom.

Najis ini ditemui dalam keadaan yang masih utuh dan dibawa oleh ahli arkeologi untuk dikaji dengan lebih mendalam. Pakar paleoscatologi (bidang ilmu mengkaji kotoran/najis), Dr. Andrew Jones menggelarkan najis ini sebagai ‘precious as the crown jewels’. Kenapa ianya terlalu bernilai kepada mereka? Kerana harga najis ini mencecah sehingga USD 39,000 dan ia ada perlindungan insurans sendiri. Baik, najis yang ada insurans.

Ahli arkeologi mendakwa, najis ini ‘diciptakan’ oleh seorang lelaki Viking pada abad ke-9 M. Di kawasan York ini, sejarawan meyakini dengan kewujudan kota atau penempatan milik bangsa Viking dari tanah Denmark pada sekitar tahun 866 M sehingga 954 M. Makanya, najis ini sudah berumur sekitar 1,200 tahun.

Pakar paleoscatologi pula mengatakan isi kandungan di dalam najis ini terdiri daripada bahan buangan terpadu diantara roti dan daging. Selain itu, mereka menemui telur milik Whipworm dan Maw-worm di dalam najis tersebut lalu menyifatkan ‘pencipta’ tersebut mempunyai masalah penghadaman. Dengan penemuan najis ini, ia bukan sahaja menjadi sebagai sebuah fosil berharga Eropah, tetapi ia juga menunjukkan bagaimana diet pemakanan bangsa Viking di York pada zaman dahulu.

Najis yang berukuran 20 cm panjang dan 5 cm lebar ini pernah terpecah kepada tiga bahagian apabila ia secara tidak sengaja dijatuhkan oleh seorang pengunjung pada tahun 2003. Pihak muzium tidak menyaman malahan mereka menyelesaikan masalah ini dengan melekat kembali bahagian najis ini dengan menggunakan gam sahaja. Sekarang, najis ini masih dipertontonkan kepada umum di Jorvik Viking Centre, kota York, United Kingdom.

Siapa cakap najis manusia tidak bernilai? Tarafnya diangkat setara mahkota permata. Najis kau? Jadi baja untuk bumi. Memang najis betul penulisan kali ini.

Sumber: Atlas Obscura, Lloyds Bank Coprolite.

– TAMAT –


Apa Hal Kerajaan Amerika Simpan Keju Punya Banyak Dalam Gua

Teruk-teruk kerajaan Amerika boleh kata baik sangat sebab sentiasa fikir kebajikan penyokong Liverpool. Kelab sendiri tidak menjaga hati penyokong. Kerajaan seberang lautan pula yang main peranan.

Apa yang kerajaan Amerika buat? Mereka simpan keju siap-siap dalam gua. Berapa banyak keju? Banyak gila. Dianggarkan lebih daripada 600 juta kilogram – terdiri daripada jenis Cheddar, Swiss dan American.

Pertama sekali, kenyanglah sikit kawan-kawan Liverpool kita kat dalam gua tu. Sebab Amerika dah simpan banyak kat dalam gua. Faham kan? Gua.

Kedua, kerajaan Amerika Syarikat mula menyimpan keju sejak pentadbiran Woodrow Wilson lagi.

Untuk pengetahuan semua, Wilson mengangkat sumpah sebagai Presiden Amerika Syarikat antara tahun 1913 hingga 1921. Kira sudah 100 tahunlah.

Kumpul sedikit demi sedikit, lama-lama menjadi 1.39 bilion pound (630 juta kilogram).

Kesan Ular Tedung Pada Solusi

Amerika Syarikat mempunyai industri tenusu yang sangat hebat. Tetapi siapa sangka – kehebatan ini mengundang satu kelemahan ketara.

Apa-apa jua benda pasal industri mesti ikut permintaan pengguna. Kalau rakyat gigih membeli, barulah laris.

Produk-produk tenusu seperti daging dan susu di Amerika Syarikat selalu laku. Walau bagaimanapun, pentadbiran Woodrow Wilson berakhir pada dekad ekonomi Amerika Syarikat hancur terburai.

Terburai pula bukan selama beberapa tahun. The Great Depression masuk pula dengan Perang Dunia Kedua. Sepanjang tempoh ini, industri tenusu sentiasa menghasilkan susu.

Malangnya, pengguna kurang membeli (barangkali kerana tidak begitu mampu). Akhirnya kerajaan terpaksa berdepan dengan kemelut bekalan terlampau banyak.

Logiknya penjual susu hanya perlu borong dengan harga paling lantai. Tetapi itulah – teori ekonomi tidak semudah disangka: kalau jual terlalu murah, rakyat mesti pakat tunggu hujung-hujung waktu kemudian hari. Lingkuplah industri tenusu.

Jadi ada satu cara saja untuk uruskan lambakan susu. Tukar jadi makanan seperti keju dan hantar kepada budak-budak sekolah. Masalahnya, lambakan keju ini perlu bersaing pula dengan pengeluaran keju semasa. Jadi pengguna tidak sempat menghabiskan kedua-duanya.

Keju semasa dihasilkan pada musim panas, ketika lembu menikmati rumput begitu banyak. Tetapi ketika musim panas pula, sekolah tutup. Jadi bekalan melambak – permintaan kurang. Garu kepala balik.

Peralihan Selera Rakyat

Lambakan keju ini hanya dilambak dibawah penjagaan kerajaan. Tiada akta memperuntuk bahawa kerajaan memilikinya. Jadi kalau kerajaan ingin bersedekah kepada orang awam, kena beli dulu.

Itu yang pentadbiran Jimmy Carter buat… disambung pentadbiran Ronald Reagan (Poonia, 2022). Benda biasa sampai hari ini: beli dan beri untuk mengurangkan lambakan.

Semua langkah sudah dibuat. Tetapi keju masih berlambak. Semua adalah kerana subsidi kerajaan Amerika Syarikat beri pada industri tenusu (Dewey, 2018).

Susu tidak berhenti melimpah daripada balang-balang industri. Kalau banyak sangat, proses saja jadi mentega.

Kerajaan main peranan menggalakkan industri pemakanan boikot marjerin dan guna mentega (kurangkan harga begitu mendadak).

Rencana-rencana ini memang berkesan. Syarikat makanan seperti Domino Pizza misalnya tidak perlu berbelanja terlalu banyak untuk membeli keju dan mentega. Potongan harga bukan main sedap lagi. Tetapi itulah – keju masih berlambak… dan jumlah stok kian meningkat.

Tidak pasti berapa lama trend ini akan berterusan. Tetapi mungkin satu hari, jumlah keju akan capai satu takat tertinggi. Ramai dalam kalangan rakyat sekarang sedang memboikot susu lembu (Ferdman, 2014). Mereka hanya menyokong susu badam yang lebih sihat dan mesra alam (Arnarson, 2020).

Cuba bayangkan – susu badam 10 tahun yang lalu bukan main susah masuk pasaran. Yang berjaya tembus pun, sudah betul-betul diproses. Tetapi hari ini, susu badam segar sudah bersepah… siap ada mesin “milk maker” sendiri di rumah. Sekadar letak badam saja.

Korang kat luar sana yang minat nak tahu kehebatan alam kehidupan jemput baca buku BIOLOGIA. Buku ni sekarang ada kat Shopee dah: https://bit.ly/biologiashopee

RUJUKAN:

Arnarson, A. (2020, Jun 2). 7 benefits of almond milk. Medical News Today.

Dewey, C. (2018, Jun 28). America’s cheese stockpile just hit an all-time high. The Washington Post.

Ferdman, R. (2014, Jun 20). The mysterious case of America’s plummeting milk consumption. TheWashington Post.

Poonia, G. (2022, Februari 14). Why does the U.S. government have 1.4 billion pounds of cheese stored in a cave underneath Springfield, Missouri? Deseret.


Covid-19 Ialah Fortuna Buat Presiden Korea Selatan Hari Ini

#COVID19 merupakan nightmare kepada ramai pemimpin dunia. Tapi bagi Presiden Korea Selatan, Moon Jae-in adalah satu blessing in disguise yang mengubah tuah (fortuna) politiknya.

Di bawah kepimpinan Moon, Korea menangani krisis COVID dengan cemerlang sekali. Di awal Mac Korea adalah antara top 4 negara yang paling banyak kes, now dah drop ke No. 23. Kes aktif turun dari 7470 pada awal Mac ke 2385 sekarang.

Moon adalah anak pelarian dari Korea Utara semasa Perang Korea. Moon didiskriminasi sejak dari kecil. Walaupun cemerlang pelajaran & lulus exam bar, Moon tak layak jadi pendakwa raya sebab pernah ditahan akibat berdemo lawan kerajaan. Hidup Moon agak loser, tak ada harapan.

Roh masuk politik pada tahun 1988, menyertai parti Minju-dang yang diketuai oleh Kim Dae-jung. Sebagai parti centre-left, Minju-dang memperjuangkan ekonomi yang lebih saksama dan bebas cengkaman “chaebol” (재벌), konglomerat bisnes keluarga yang menguasai pelbagai bidang.

Chaebol seperti Samsung (keluarga Lee), Hyundai (keluarga Chung), Lotte (keluarga Shin). Diorang lah penguasa Korea sebenar. Samsung saja menguasai 20% GDP Korea.

Chaebol mengawal ekonomi sejak zaman Park Chung-hee (1963-79). Sentimen kewilayahan Gyeongsang mewujudkan pakatan ahli politik centre-right & ahli korporat chaebol. Ahli politik bagi kemudahan kepada ahli korporat memonopoli pasaran, ahli korporat bagi dana kepada ahli politik.

Kim Dae-jung menang pemilihan presiden 1997, menjadi presiden centre-left pertama. Namun waktu tu berlaku Krisis Kewangan. Majoriti parlimen pun masih dipegang centre-right. Jadi Kim tak dapat tackle chaebol. Dalam gambar: Kim jual emas miliknya untuk bantu bayar hutang IMF.

Disebabkan perlembagaan Korea hanya membenarkan presiden pegang 1 term, Kim digantikan oleh Roh pada tahun 2003. Walaupun member baik jadi presiden, Moon cuma jadi setiausahanya, tak minta jawatan politik. Moon tak suka main game politik, lebih rela jadi pembantu hyung dia.

Roh nak mengurangkan pengaruh chaebol. Selepas penggal Roh habis, chaebol mula balas dendam. Lee Myung-bak, presiden baharu datang dari parti centre-right, & adalah seorang “chaebol man”. Lee pernah jadi CEO Hyundai, kamceng dgn ketua chaebol seperti Lee Kun-hee, (Samsung).

Lee buka siasatan korupsi ke atas Roh & mendakwa isterinya menerima rasuah. Chaebol gerakkan media milik diorang untuk harass Roh hari2 dengan pelbagai dakwaan palsu. Akibat tekanan, Roh membvnuh diri pada 23 Mei 2009. Kematian Roh adalah tamparan terbesar dalam hidup Moon.

Moon tahu Lee adalah dalang tapi dia tak dapat nak buat apa-apa. Lee ada kuasa, chaebol ada harta, Moon nak lawan dengan apa? Maka Moon mengambil keputusan untuk masuk politik demi menuntut keadilan bagi Roh.

Tahun 2012, penggal Lee tamat. Moon menyertai pemilihan presiden sebagai wakil centre-left untuk lawan Park Geun-hye, anak Park Chung-hee. Namun malangnya Moon hanya dapat 48% undi. Park menjadi presiden wanita Korea pertama. Moon hanya boleh bersabar.

Saat Moon akhirnya tiba pada tahun 2016. Skandal Choi Soon-sil meletup, sisi gelap Park terdedah. Rakyat yang lama tak puas hati dengan cara Park menangani tragedi Sewol 2014 & penularan MERS 2015 turun ke Gwanghwamun desak Park resign. Moon muncul jadi pemimpin suara rakyat.

Park didakwa dan dilucutkan dari jawatan presiden pada Mac 2017, dan kemudian dikenakan hukuman penjara 25 tahun. Moon bertanding dalam pemilihan presiden, dan kali ini Moon menang. Centre-left kembali ke tampuk kuasa selepas 9 tahun.

Lantas Moon melancarkan siasatan ke atas Lee Myung-bak atas pelbagai salah laku, termasuk menerima suapan 6 bilion won (US$ 5 juta) dari Samsung. Pada Oktober 2018, Lee dikenakan hukuman penjara 15 tahun. Umur Lee dah 77 tahun, memang mereput dalam penjara sampai mati gayanya.

Lepas selesaikan Lee, Moon declare war ke atas chabeol. Apabila kes Seungri timbul pada awal tahun 2019, Moon mengarahkan kes Jang Ja-yeon juga dibuka semula.

Jang ialah pelakon yang bvnuh diri pada 2009 akibat tak tahan jadi hamba seksual orang politik & chaebol. Jang tinggalkan surat list down nama orang2 yang pernah abuse dia. Namun disebabkan Presiden Lee waktu tu mahu lindungi chaebol, kes digugurkan. Tiada keadilan bagi Jang.

Industri hiburan Korea pun sebahagian daripada ekosistem chaebol. Ramai artis mengalami nasib sama macam Jang. Jadi Moon nak ambil peluang kemarahan orang ramai terhadap Seungri untuk telanjangkan kebusukan sistem chaebol yang membarah.

Tapi 2019 adalah tahun yang agak sukar bagi Moon. Trade war menyebabkan eksport Korea jatuh. Bila ekonomi tak bagus, makin ramai tak suka Moon, tak kira dia nak fight untuk keadilan sesiapa pun. Approval rate Moon mula jatuh.

Ada teori konspirasi yang kata kenaikan kes COVID di Korea adalah perancangan centre-right. 60% kes COVID datang dari kluster gereja Shincheonji di Daegu, Gyeongsang, kubu kuat centre-right.

Semasa ketua Shincheonji, Lee Man-hee sujud minta maaf dengan rakyat Korea, terdedah jam tangannya ada tulisan “Park Geun-hye”, kemungkinan besar hadiah dari Park waktu menjadi presiden. Jadi ada yang lihat Shincheonji pakat dengan centre-right sebar virus untuk sabotaj Moon.


Penyalahgunaan Ajaran Islam Untuk Justifikasi Dera Anak

Secara anggaran, 5 kanak-kanak meninggal dunia setiap hari kerana penderaan. Manakala, sebanyak 80 peratus remaja berumur 21 tahun yang didera semasa kanak-kanak memenuhi kriteria sekurang-kurangnya satu masalah psikologi. Pertubuhan Kesihatan Sedunia telah merekodkan jumlah penderaan fizikal kanak-kanak tertinggi adalah di kawasan Timur Tengah berbanding benua-benua lain.

Di Malaysia, pada tahun 2014-2018 sahaja mencatatkan 20,000 kes kanak- kanak yang dilaporkan dengan ribuan kes lagi yang dipercayai tidak dilaporkan. Di negara yang bermajoriti Islam seperti Arab Saudi, kajian menunjukkan 90 peratus dari peserta kajian terdiri dari kanak-kanak mengalami penderaan emosi manakala 60 peratus lagi didera secara fizikal. Selain itu, statistik terkini dari Pasukan Polis Diraja Brunei menunjukkan peningkatan kes penderaan kanak-kanak sebanyak 23 peratus dari tahun 2014 hingga 2018.

Kepercayaan agama boleh disalahguna untuk mengajak, menggalakkan dan menjustifikasikan penderaan anak oleh ibu bapa. (Bottoms, Murray, & Nielsen, 2004) Bahkan, ada di antara masyarakat Muslim yang berdalilkan hadith secara zahiriyyah bagi menghalalkan penderaan terhadap kanak-kanak atas nama agama. Ajaran Islam yang seharusnya menjadi model rahmah dalam kesopanan didikannya sedikit sebanyak dipudarkan dengan praktis kekerasan pada anak.

Bahkan tidak hairan lagi masyarakat kini membandingkan perilaku kekerasan yang dilakukan ibu bapa mereka dahulu sebagai didikan yang berkesan hingga membuatkan mereka berjaya kini tanpa mengambil kira faktor lain. Sekiranya putaran kekerasan ini terus berlaku, maka kanak-kanak akan terus didera atas alasan didikan tanpa memahami ajaran Islam yang sebenar-benarnya.

Antara nas hadith yang digunapakai oleh masyarakat ialah berdasarkan sebuah hadith yang diriwayatkan oleh Abdullah bin Amru bin Al-Ash mafhumya berkenaan suruhan baginda untuk memukul anak supaya bersolat ketika bermur 10 tahun.(Abu Daud) Selain itu, kita juga mendengar berkenaan hadith dari Ibnu Abbas mafhumya berkenaan suruhan baginda untuk menggantung cambuk di tempat yang dilihat keluarga sebagi bentuk didikan buat mereka.(Tabrani)

Islam sememangnya menitik beratkan supaya berbuat baik terhadap ibu bapa, bahkan Allah telah menyertakan dalam satu ayat yang sama selepas suruhan menyembahnya agar berbuat baik kepada ibu bapa dalam Surah Al-Isra’ ayat 23. Bahkan Rasulullah berkali-kali memberi galakan supaya berbuat baik terhadap ibu bapa. Penderhakaan terhadap ibu bapa merupakan suatu dosa besar dan amatlah dilarang dalam Islam.

Namun begitu, Al-Quran memberikan kritikan yang keras kepada orang yang berlaku zalim dan sebarang perlakuan penindasan.Ia tidak mengecualikan sama ada orang yang zalim itu ibu bapa, anak, adik beradik, pihak yang berkuasa, sahabat, kaum kerabat atau majikan. Perlakuan penindasan seolah-olah menidakkan hak kemanusiaan untuk mereka. Ia termasuklah penindasan seseorang yang berada di bawah tanggunggan seseorang, termasuk ibu bapa.

Dalam Surah an-Nakhlu ayat 90 Allah telah menyuruh supaya menegakkan keadilan, berbuat baik dan memberi sedekah kepada kaum kerabat serta melarang perbuatan keji, mungkar dan penindasan.

Selain itu, dalam Surah Thaha ayat 111, Ibnu Kathir mentafsirkan bahawa orang yang zalim akan rugi di hari akhirat dan mendapat pembalasan masing-masing. Manakala dalam surah Al-Maidah ayat 75 Allah telah menegur orang yang tidak mahu berperang di jalan Allah untuk menegakkan agama Islam dan untuk menyelamatkan orang-orang yang tertindas dari kalangan lelaki, wanita dan kanak-kanak.

Ayat ini menunjukkan bahawa masyarakat Muslim bertanggungjawab untuk mempertahankan golongan yang ditindas. Maka, dapatlah difahami bahawa Al-Quran menyuruh anak untuk menghormati ibu bapa walau bagaimanapun perilaku mereka, tetapi tidak sesekali menyatakan agar anak-anak boleh menerima penderaan.

Oleh itu, anak-anak sewajarnya melaporkan kes penderaan kepada ahli keluarga atau masyarakat yang lain terutamanya pihak berkuasa. Anak-anak boleh melakukan langkah yang dirasakan sesuai bagi menghalang penderaan ibu bapa tanpa menyakiti atau berlaku biadap terhadap ibu bapa.

Pusat Fatwa Al-Azhar menyatakan bahawa perlakuan memukul anak dengan tujuan mendidik dan menghinanya bagi tujuan tarbiyah tidak wajar dizahirkan melainkan mereka berperilaku ganas. Tambahan lagi, sekiranya diperhatikan keseluruhan sunnah Nabi Sallallahu Alaihi Wasallam tidak kita dapati suatu nas pun yang menunjukkan Nabi memukul kanak-kanak atau mengherdik mereka.

Manakala Sheikh Shauqi Ibrahim Alam, mufti Mesir menyebut bahawa memukul anak-anak pada fizikalnya bukanlah cara didikan kanak-kanak dan didikan sepatutnya dilakukan dengan qudwah (contoh ikutan), rahmah dan mawaddah (kasih sayang) dan pergaulan dengan kelembutan.

Al-Munawi dalam kitabnya Faidhul Qadir menukilkan kata-kata al-Barri berkenaan hadith suruhan Nabi Sallallahu Alaihi Wasallam untuk menggantung cambuk bahawa maksud hadith ini bukanlah berkenaan memukul anak dengan cambuk itu.Bahkan dalam hadith yang lain baginda menyatakan bahawa bukanlah dari kalangan umatnya orang yang tidak mengasihi kanak- kanak dan tidak menghormati orang tua.

Baginda sendiri tidak pernah memukul wanita, kanak- kanak atau haiwan. Sayyidina Anas bin Malik yang pernah berkhidmat selama 10 tahun semasa kanak-kanak dengan baginda pun mengakui bahawa baginda tidak pernah berkata walaupun perkataan ‘uff!’ kepadanya dan tidak pernah bertanya “kenapa kamu buat itu?’ atau “kenapa kamu tinggalkan perkara itu?’dan menyifatkannya sebagai sebaik-baik akhlak.

Oleh itu, al-Barri menyatakan hadith itu menunjukkan betapa luasnya kebijaksanaan baginda, terutamanya dalam pengetahuan cara untuk menghadapi anak-anak yang bermacam-macam perangai. Perlakuan menggantung cambuk pada tempat yang boleh dilihat anak-anak merupakan suatu langkah berjaga-jaga yang diambil untuk menghalang kanak- kanak dari terjebak dengan kemaksiatan di persekitaran mereka dengan cara menanamkan kesedaran kepada mereka sebelum mereka bertindak.

Ia merupakan suatu simbol sebagai peringatan dalam minda anak-anak itu bahawa dia mempunyai pilihan untuk melakukan perkara yang baik atau yang buruk. Ia juga merupakan suatu inisiatif untuk menyuruh mereka berkelakuan baik dan membentuk mereka dengan sifat yang unggul dan berjaya.

Ini merupakan salah satu dari banyak-banyak cara, untuk membantu anak-anak mengenalpasti realiti gambaran sebenar kehidupan ini. Allah telah menyatakan kepada kita berkenaan keindahan dan kecantikan Syurga sekiranya kita mengikuti jalan yang lurus dan Allah juga memberi amaran kepada kita akan kedahsyatan dan marak api neraka sekiranya kita berpaling dari jalanNya.

Kita memilih kehidupan yang kita hidup, dan perilaku kita menentukan bagaimana nasib kita akan berakhir.Mendidik anak akan prinsip wujudnya sempadan baik dan buruk merupakan tugas ibu bapa. Anak-anak bergantung pada ibu bapa dan ahli keluarga untuk membimbing mereka. Ia umpama seorang buta yang menggoyang-goyangkan tangannya dengan harapan ada yang memandunya ke jalan yang betul.

Dalam Islam, kita diajar untuk berlaku lembut dengan anak-anak dan Nabi Muhammad Sallallahu Alaii Wasallam merupakan contoh terbaik dalam perkara ini. Suatu hari ketika dia memeluk Hassan dan Hussin, cucunya, Aqra bin Habis telah datang dan berkata :” Aku mempunyai sepuluh orang anak tetapi aku tidak pernah mencium walau seorang dari mereka. Maka baginda bersabda mafhumya:

Orang yang tidak mengasihani tidak akan dikasihani” (Riwayat Bukhari dan Muslim). Suatu lagi hadith Nabi yang mafhumnya baginda menceritakan: Aku berdiri dalam solat dan aku ingin memanjangkannya, tetapi aku mendengar suara tangisan budak dan aku memendekkan solatku disebabkan kebimbangan ibu budak itu. (Al-Bukhari)

Ramai ibu bapa berpendapat denda secara fizikal adalah suatu perkara yang perlu untuk mebangunkan masyarakat yang produktif tetapi malangnya kajian telah membuktikan sebaliknya. Anak-anak yang dibesarkan di rumah yang dipraktiskan denda fizikal secara berlebihan mempunyai kecenderungan yang lebih tinggi untuk berperilaku agresif .

Malahan, anak-anak yang dipukul juga lebih cenderung untuk membawa sifat marah yang berlebihan dan mudah untuk meluahkan kemarahan mereka dengan teruk. Sebahagian kajian juga menyimpulkan bahawa mendenda secara fizikal boleh mengurangkan tahap kepintaran anak-anak kerana ia mencipta tekanan, kebimbangan, ketakutan yang melambatkan pembangunan kognitif anak-anak dan akhirnya menyebabkan kekurangan sel neuron di dalam otak.

Sebenarnya, terdapat pelbagai alternatif untuk mendisiplinkan anak-anak. Sesetengah golongan menyarankan ia dalam bentuk fizikal, tetapi ada pula golongan yang menentangnya. Ajaran Islam menunjukkan cara pertengahan di antara dua golongan itu. Ibu bapa diberi kebenaran untuk memukul secara ringan anak-anak mereka dengan beberapa syarat.

Ada Ulama yang menyatakan bahawa pukulan ringan dibenarkan setelah cara disiplin lain telah dilakukan tetapi tidak juga berhasil. Selain itu, ia juga dibenarkan jika anak itu mencecah umur 10 tahun dan masih enggan solat, setelah ibu bapa menyuruhnya sejak umur tujuh tahun untuk mengarahkan anak menyembah Allah.

Pukulan yang dikenakan seharusnya tidak pada muka, tidak terlalu kasar dan teruk, mestilah dengan tujuan ingin mendisiplinkan anak ,bukan kerana kemarahan, tidak boleh mengejeknya, merendahkannya serta penderaan lisan lain. Ulama menyarankan tempat yang paling sesuai untuk dipukul secara ringan ialah pada dua tangan atau kaki.

Kesimpulannya, terdapat pelbagai cara untuk mendisiplinkan anak yang sesuai dengan ajaran Islam bahkan mencontohi akhlak baginda tanpa menunjukkan kekerasan. Tanggungjawab anggota masyarakat adalah melindungi mangsa yang dianiayai apabila mereka mengadu dengan melaporkan perbuatan penganiayaan tersebut.

Anak-anak pula haruslah berani untuk mempertahankan diri dari segala bentuk kekerasan dengan melaporkan kepada guru-guru , saudara mara atau pihak berkuasa tanpa berlaku biadap terhadap ibu bapa. Segala bentuk penganiayaan dan kezaliman adalah ditegah dalam Islam dan akan dibalas di akhirat nanti. Janganlah pula nanti anda kecewa dan menyalahkan diri sendiri sekiranya tindakan anda menyebabkan anak-anak berkelakuan agresif.

Putaran penderaan anak-anak atas nama didikan tanpa berpandukan ajaran Islam yang sebenar harus dihentikan supaya ia tidak berterusan ke generasi akan datang dan bagi melahirkan masyarakat yang harmoni, terutamanya generasi yang akan mebawa Islam sebagi model rahmah bagi sekelian alam.

RUJUKAN:

Nefisa Sekandari (17 April 2017). Child Abuse and The Muslim Community. Retrieved from http://mentalhealth4muslims.com/child-abuse-the-muslim-community/

Sobri Abdul Rahim (2 Oktober 2019). Hukm Darb Tiflu li al-Ta’lim, Azhar Yujibu https://www.elbalad.news/4003701

World Health Organisation (2020) Child Maltreatment. Retrieved from: https://apps.who.int/violence-info/child-maltreatment

Faliq Lajim (27 October 2018). More than 20,000 abuse cases recorded for past five years involved childrenhttps://www.nst.com.my/news/nation/2018/10/425658/more-20000-abuse-cases-recorded-past- five-years-involved-children

Bottoms, B., Murray, R., & Nielsen, M. (2004). Religion-Related Child Physical Abuse: Characteristics and Psychological Outcomes. Child Abuse`.


Tokugawa Ieyasu: Pengasas Keshogunan Paling Lama Memerintah Di Jepun

Tokugawa Ieyasu atau nama sebenarnya Takechiyo Matsudaira dilahirkan di Istana Okazaki, Mikawa (kini Okazaki, Jepun) pada 31 Januari 1543. Semasa kecilnya, beliau pernah menjadi tebusan kepada keluarga bakal sekutunya, Nobunaga Oda (antara insan yang akan menyatukan seluruh Jepun kelak) selama tiga tahun semasa berusia enam tahun. Pada 1551, Ieyasu dijadikan tebusan hingga mencecah usia 14 tahun oleh puak Imagawa, bangsawan yang memerintah beberapa kawasan Jepun, dengan harapan beliau menjadi bakal sekutu mereka.

Puak Imagawa mempunyai sebab kukuh untuk berbuat demikian. Ini kerana bapa Ieyasu, Hirotada Matsudaira merupakan sekutu mereka semasa menentang puak Oda yang diterajui bapa Nobunaga, Nobuhide. Tetapi Ieyasu yang ketika itu menggunakan nama Motoyasu Kurandonosuke Matsudaira menanti peluang sesuai untuk mengkhianati mereka sekaligus membebaskan diri daripada Imagawa.

Peluang yang dinantikan akhirnya tiba pada tahun 1560 apabila ketua puak Imagawa, Yoshimoto Imagawa meninggal dunia semasa dalam perjalanan ke Kyoto. Ini mendorongnya membentuk pakatan dengan Nobunaga sebagai tukaran mendapatkan semula isterinya Tsukiyama-dono (Lady Tsukiyama) dan anak sulungnya, Nobuyasu yang menjadi tebusan puak Imagawa. Selepas berjaya mendapatkan kedua-duanya semula dari puak Imagawa, pakatan Ieyasu-Nobunaga termeterai secara rasmi. (Turnbull, 1998)

Dalam era Sengoku (era negeri-negeri berperang di Jepun), ketika itu, daimyo-daimyo (hulubalang (lord) yang memerintah tanah feudal Jepun yang merupakan vassal kepada Shogun, gelaran untuk pemerintah tentera seluruh Jepun) boleh saja berpaling tadah atau membentuk pakatan sulit. Tetapi dalam kes Ieyasu, beliau memilih untuk tidak berbuat demikian atas sebab mudah: tiada siapa yang dapat menewaskan Nobunaga di medan peperangan. Disebabkan kehebatannya di perbatasan, Nobunaga diberi gelaran Daimyo/Raja Syaitan.

Atas sebab itulah, Ieyasu berusaha menjaga pakatannya dengan Nobunaga walaupun itu bermakna perlu mengorbankan isteri pertama dan anak sulungnya sendiri. Pada tahun 1579, Tsukiyama-dono dan Nobuyasu dituduh terlibat dalam cubaan bunuh ke atas Nobunaga di mana isteri Nobuyasu, Tokuhime ialah puteri Nobunaga sendiri. Kedua-duanya dikatakan berpakat dengan musuh mereka Katsuyori Takeda, damyio terkenal yang memimpin puak Takeda, yang semakin terdesak mengalahkan pakatan mereka.

Akibatnya, Tsukiyama-dono dikenakan hukuman mati dengan Nobuyasu diarah menjalani seppuku. Ieyasu kemudiannya menamakan putera ketiganya, Hidetada sebagai pewaris keluarga Tokugawa dengan Hidetada kemudiannya menjadi shogun kedua selepas Ieyasu meninggal dunia pada 1 Jun 1616. Sementara ancaman Katsuyori tamat pada 1581 apabila pasukan Ieyasu-Nobunaga berjaya menewaskan angkatannya di Tenmokuzan. (Turnbull, 1998)

Bagaimanapun, pakatan yang dibina akhirnya berakhir apabila Nobunaga meninggal dunia pada 21 Jun 1582. Ini selepas Ieyasu mendapat tahu rakan sekutunya itu dibunuh oleh jeneralnya sendiri, Akechi Mitsuhide di Kuil Honno-ji.

Dengan ruang vakum terhasil akibat kematian Nobunaga, ramai daimyo yang mula berebut mengisi ruang yang ditinggalkan. Tetapi Ieyasu pula memilih untuk tidak menyebelahi sesiapa. Ini kerana beliau tahu hanya dua daimyo yang kuat dalam kalangan penyokong Nobunaga iaitu Hideyoshi Toyotomi dan Akechi Mitsuhide.

Justeru, Ieyasu hanya mahu bekerjasama dengan pemenang pertembungan dua daimyo itu. Kerjasamanya dengan pewaris Nobunaga iaitu Nobukatsu lebih kepada cara membeli masa daripada dipaksa memilih menyebelahi pihak mana. Atas sebab itulah, pada akhir tahun 1584, Ieyasu memilih berdamai dengan Hideyoshi. Dan sebagai tanda perdamaian tercapai antara kedua-dua belah pihak, putera kedua Ieyasu Ogimaru diambil sebagai anak angkat Hideyoshi.

Hideyoshi tahu Ieyasu tidak boleh dipercayai dan licik. Atas sebab itu, bukan sekali beliau menguji kesetiaannya bagi memastikan pakatan yang dimeterai sebelum ini bukan omong kosong. Misalnya, pada tahun 1591, Hideyoshi mengarahkan Ieyasu berpindah ke Kanto dan melepaskan lima wilayah yang dikawalnya sebelum ini.

Ramai sejarawan langkah ini bertujuan untuk mengekang Ieyasu daripada menjadi terlalu berkuasa berbandingnya. Tetapi pada akhirnya, Ieyasu berjaya sebagai daimyo di Kanto selepas menambahbaik sosioekonomi wilayah berkenaan dan berjaya mendapatkan kesetiaan para samurai yang sebelum ini berkhidmat dengan daimyo sebelumnya Hojo Ujimasa. Selain itu, disebabkan ia jauh daripada jangkauan Hideyoshi, Ieyasu dapat mengekalkan autonomi beliau di sana tanpa sebarang gangguan. (Sadler, 2014)

Dua tahun selepas itu, Hideyoshi meminta beliau berkhidmat sebagai penasihat peperangan semasa tentera Jepun digerakkan untuk menakluk Semenanjung Korea. Walaupun samurai-samurai milik Ieyasu tidak dihantar ke sana, mereka dikekalkan di Jepun sebagai askar simpanan sekiranya diperlukan.

Menjelang tahun 1598, situasi perang di Semenanjung Korea tidak lagi memihak kepada Jepun. Dengan Hideyoshi sendiri berada di ambang kematian, Hideyoshi mengaturkan penubuhan Majlis Lima Bangsawan (Council of Five Elders) yang turut dianggotai oleh Ieyasu. Majlis ini berperanan sebagai pemangku shogun sementara pewaris Hideyoshi, Hideyori masih kecil.

Bagaimanapun, peluang itu direbut oleh Ieyasu untuk membina pakatan dengan daimyo-daimyo lain yang tidak sukakan Hideyoshi. Dan selepas Hideyoshi dan seorang lagi daimyo bernama Toshiie Maeda mati pada 1598 dan 1600, barulah beliau bangkit dan memperkukuhkan kedudukannya. Begitupun, halangan beliau untuk menjadi seorang shogun hanya seorang iaitu Mitsunari Ishida.

Antara tahun 1600 hingga 1603, perebutan kuasa di Jepun kini tertumpu kepada dua kumpulan iaitu kumpulan pro-Mitsunari dan kumpulan pro-Ieyasu. Dan kedua-dua puak bertembung di Sekigahara pada 21 Oktober 1600 dengan Mitsunari memiliki 120,000 orang tentera dengan Ieyasu (75,000 orang tentera).

Bagaimanapun, apa saja kelebihan bilangan yang dimiliki beliau hilang begitu saja. Ini selepas salah seorang daimyo yang memihak Mitsunari iaitu Hideaki Kobayakawa memilih untuk berpaling tadah dan memihak kepada Ieyasu semasa pertempuran tercetus. Tindakan Kobayakawa sudah cukup untuk mendorong daimyo-daimyo lain melakukan perkara sama sekaligus mengubah hasil pertempuran memihak kepada Ieyasu. (Davis, 1999)

Selepas Mitsunari dihukum mati, Ieyasu akhirnya ditabalkan sebagai shogun pada tahun 1603. Selepas bergelar shogun, beliau tidak membuang masa mengukuhkan lagi kedudukannya di Edo. Antara projek yang digerakkan pada ketika itu ialah pembinaan terusan-terusan, menebusguna tanah untuk projek pembangunan, pembinaan jalan-jalan dan Jambatan Nihonbashi. Projek-projek ini mengubah Edo sebagai petempatan nelayan kepada sebuah bandaraya dengan populasi puluhan ribu orang pada tahun-tahun terakhir Ieyasu.

Begitupun, Ieyasu hanya bergelar shogun selama dua tahun dengan gelaran tersebut diambil alih oleh puteranya Hidetada. Ini menunjukkan gelaran shogun dimiliki sepenuhnya oleh puak Tokugawa dan bukan mana-mana puak lain. Walaupun tidak bergelar shogun, kuasa pemerintahan digerakkan oleh Ieyasu dari dua buah istana iaitu Istana Fushimi dan Istana Sunpu.

Di sebalik sokongan yang diberi para daimyo terhadap Ieyasu dan Hidetada, selagi mana putera Hideyoshi, Toyotomi Hideyori masih hidup, selagi itu kedudukan puak Tokugawa takkan selamat. Ini mendorong beberapa perintah dikeluarkan termasuk hanya membenarkan daimyo memiliki sebuah istana. Ini sekaligus mengurangkan kuasa ketenteraan yang dimiliki mereka secara signifikan dan tidak mendatangkan ancaman kepada puak Tokugawa.

Bagi memaksa Hideyori keluar, satu tuduhan kononnya Hideyori telah membina sebuah kuil bagil mendoakan kematian buat Ieyasu dan kemusnahan buat puak Tokugawa. Dan itu sudah cukup untuk menjustifikasikan kepungan ke atas istana yang dihuninya iaitu Istana Osaka pada 1614.

Selepas menyaksikan kepungan pada musim sejuk tidak berjaya, kedua-dua pihak berunding tetapi ia tidak membuahkan hasil. Dengan Hideyori sekali lagi enggan meninggalkan istana seperti diarahkan oleh Hidetada, satu lagi kepungan dibuat pada musim panas 1615. Kali ini, kepungan tersebut berhasil dengan seluruh keluarga Hideyori memilih melakukan seppuku. Dengan kematian beliau, maka Keshogunan Tokugawa dapat berkuasa dengan aman sehinggalah pertengahan abad ke-19.

Sebagai jaminan insurans, Ieyasu turut menambah bilangan tanah khas untuk maharaja. Sebelum ini, bukan sedikit tanah-tanah milik baginda hilang selepas dirampas oleh pelbagai pihak semasa era Sengoku. Atas sebab itu, maharaja diberi tanah seluas 10,000 koku tetapi ia ditadbir oleh pihak shogun bagi pihak baginda.

Bagi mengelak golongan tani daripada menjadi terlalu kaya dan berpotensi mengancam kedudukannya, Ieyasu menetapkan had pendapatan golongan tani. Selain meraih hasil cukai daripada kawasan-kawasan seluas empat juta koku, shogun turut mengawal kota-kota seperti Nagasaki, Kyoto dan Edo. Monopoli perdagangan di Nagasaki menambah kekayaan puak Tokugawa tetapi itu hanya berlaku selepas kematian Ieyasu.

Lebih banyak keuntungan diraih menerusi pengawalan lombong-lombong mineral berharga milik mereka, satu amalan yang pernah dilakukan oleh Hideyoshi. Ieyasu turut memperkenalkan duit syiling emas dan perak untuk digunakan di seluruh negara. Sebelum ini, Jepun menggunakan duit syiling China tetapi dengan pengenalan duit syiling Ieyasu, ia merupakan satu lagi penanda aras sistem kewangan Jepun ketika itu.

Sebelum bergelar shogun lagi, Ieyasu turut menunjukkan minat terhadap hubungan luar dan perdagangan asing. Pada tahun 1600, dua pelayar asing iaitu Jan Joosten van Lodensteijn (Belanda) dan William Adams (England) tiba di Jepun menerusi kapal Belanda De Liefde. Kedua-duanya dijemput ke Edo oleh Ieyasu dengan kedua-duanya menasihatinya tentang hal ehwal negara-negara asing.

Selepas berpuas hati dengan nasihat yang diberi, beliau memberi kebenaran kepada kedua-dua negara untuk berdagang di Jepun. Tidak seperti Portugal dan Sepanyol yang mencampurkan urusan agama dan perdagangan, kedua-dua negara memilih mengasingkan dua bahagian itu. Sebuah gedung perniagaan Belanda dibina pada 1609 dengan gedung milik England dibina sekitar 1613. (Milton, 2003)

Di pihak Portugal pula, kehadiran pedagang-pedagangnya membawa sutera dari Macau mendorong Ieyasu mengubah fikiran. Empat tahun selepas ketibaan van Lodensteijn dan Adams, beliau mengarahkan pedagang-pedagang sutera dari Kyoto, Sakai dan Nagasaki membentuk persatuan sendiri bagi menetapkan harga import sutera setiap musim bunga. Persatuan ini bertanggungjawab membeli sutera dari pihak Portugal dengan keuntungan diagihkan sesama mereka.

Bagaimanapun, pada akhir hayatnya, Ieyasu memilih untuk menutup terus pintu sempadan negara daripada dikunjungi oleh orang asing. Sebabnya mudah, beliau tidak mahu Jepun menjadi mangsa kerakusan penjajah asing seperti Sepanyol dan Portugal. Dengan kehadiran kelompok rakyat Jepun yang beragama Kristian, mereka sudah pasti akan bersubahat dan menyokong kuasa-kuasa Eropah ini.

Atas sebab itulah, Ieyasu mengarahkan semua gedung milik kuasa-kuasa asing dimusnahkan dan memaksa komuniti Kristian tempatan untuk melepaskan pegangan mereka. Sistem sakoku atau negara tertutup ini bertahan selama 200 tahun sebelum ia terungkai susulan kehadiran Komodor Matthew C. Perry di Jepun pada 1852.

Ieyasu meninggal dunia pada tahun 1616 dengan punca kematian sama ada kanser atau sifilis. Beliau juga merupakan shogun Tokugawa pertama yang diberi status dewa di bawah nama Tōshō Daigongen (Gongen Yang Hebat, Cahaya Di Sebelah Timur). Semasa hayatnya, Ieyasu mahu dijadikan dewa sebagai cara melindungi keturunannya daripada semangat-semangat jahat.

Pada awalnya, beliau dikebumikan di Kuil Kunozan di Shizuoka. Tetapi selepas setahun, mayat Ieyasu dipindahkan dan dikebumikan semula di Kuil Nikko Toshogu, Tochigi dan terus kekal sehingga hari ini.

RUJUKAN:

Sadler, A. L. (2014). The Maker of Modern Japan. Routledge. Halaman 164.

Kawai, Atsushi. (2020). Tokugawa Ieyasu and the Founding of the Edo Shogunate. Nippon.com.

Milton, Giles (2003). Samurai William : the Englishman Who Opened Japan. Farrar, Straus and Giroux. Halaman 265.

Davis, Paul (1999). “Sekigahara, 21 October 1600”. 100 Decisive Battles: From Ancient Times to the Present. Oxford University Press. Halaman 206.

Turnbull, Stephen (1998). The Samurai Sourcebook. Cassell & Co. Halaman 215, 219, 222–223 dan 230.


Central Park Dibina Atas Semangat Perkauman?

Bercerita tentang Seneca Village, kampung integrasi yang terbina sekitar 1920an oleh imigran dari Jerman dan Ireland, selepas diduduki oleh orang kulit hitam yang disisih dari Downtown New York yang lebih maju ketika itu oleh orang kulit putih, hanya kerana mereka baru dibebaskan dari perhambaan.

Selepas tidak lagi menjadi hamba, mereka terpaksa bersaing dengan yang lain untuk mendapatkan kerja di situ, tetapi gagal dan terpaksa mendirikan penempatan lain untuk terus hidup.

Bermula dari seorang kulit hitam yang berjaya membeli tanah di Seneca Village, dan berkembang kepada berdozen-dozen pemilik tanah yang lain. Turut dibina ialah beberapa gereja, selain penempatan tersebut juga disertai imigran dari luar, dan akhirnya terdirilah eksperimen model penempatan campuran pertama di New York.

Malangnya, Seneca Village tidak dapat bertahan lama. Golongan elit New York yang kononnya ‘ambil perhatian’ tentang kesinambungan bandar dan alam semulajadi, beramai-ramai mengundi untuk membina Central Park di kawasan utara New York, yang mana antara tanah yang terlibat ialah Seneca Village itu sendiri.

Harus diingat, tanah di Seneca Village itu diduduki secara sah di sisi undang-undang. Tetapi suara penduduknya tidak kedengaran, walaupun mereka mempunyai hak mengundi sama dan setara dengan yang lain. Media massa ketika itu turut memainkan peranan, memburukkan keadaan dengan menyebarkan dakyah bahawa Seneca Village diduduki oleh golongan gasar; tak bertamadun, miskin, rumah yang tidak sempurna serta tidak merugikan sesiapa jika dirobohkan.

Hasilnya, terdirilah Central Park di New York, dengan korban perobohan pelbagai penempatan ketika itu, dan kini taman dalam bandar tu menjadi kebanggaan US amnya, dan New York khasnya. Acah simbiosis antara hutan konkrit dan alam semulajadi, katanya. Tapi bukan sedikit darah terkorban kerananya.

Ironik kan?

Tapi ini bukan cerita pasal taman tu sahaja. Nak cerita pasal dasar penerimaan sesuatu negara.

Penduduk US hari ni, majoritinya bukan orang asal tanah tersebut. Hasil pertemuan Columbus dan kemajuan teknologi perkapalan awal 1900an, US menjadi tempat penghijrahan pelbagai etnik dan bangsa dari pelbagai negara, terutamanya Eropah. US itu sendiri lahir dari dekolonisasi British selepas Perang Revolusi berakhir tahun 1783. Nampak macam perang menuntut kemerdekaan, tapi aku nampak perang lawan bapak sendiri. Yalah sama-sama sekulit putih, asal usul pun lebih kurang.

Berbanding dengan Malaysia, yang sebelum kedatangan British pun telah diduduki orang Melayu dan pribumi Sabah dan Sarawak, dan penjajah tu sendiri membawa imigran yang akhirnya kita terima dan hidup damai bersama selama 63 tahun lamanya.

Keterbukaan US terhadap imigran bagi aku ialah hipokrasi. Kepura-puraan atas nama kebebasan. Kerana menjulang nama ‘bebas’, terpaksa bertopengkan keterbukaan padahal sifat perkauman masih menebal.

Malaysia yang mengamalkan keterbukaan sederhana, lebih jelas harmoni dan keamanannya. Rakyat Malaysia sentiasa terbuka pintu dan tangannya, menerima tetamu dari serata dunia. Walaupun akhirnya bumi dipijak milik orang, tapi kita masih mampu senyum sentiasa.

Yalah, sampai seorang anggota bomba tak bersalah terkorban akibat ‘perang tanah’, kita masih mampu beralah. Baik kan orang Malaysia?

Tapi itulah, Kuala Lumpur bukan New York. Kita takkan sanggup robohkan Brickfield mahupun Petaling Street hanya ingin membina Taman Tasik Perdana kedua. Kita juga takkan menghamba-abdikan pelarian walaupun jurangnya jelas berbeza. Semua manusia boleh kata sama rata hidupnya di Malaysia, walaupun ramai yang tak nampak dengan mata.

Kekalkanlah senyumanmu, Kuala Lumpur. New York dan abang-abangmu yang lain tak perlu dicontohi.


Betul Ke Terengganu Berasal Dari Bahasa Tamil?

Sekali lagi muncul dakwaan liar yang mengatakan bahawa nama Terengganu berasal daripada bahasa Tamil. Dakwaan ini bukanlah dakwaan baharu tetapi dakwaan kitar semula. Sebagaimana Astro yang selalu menayangkan cerita sama semacam itulah juga geng chola ini. Mereka akan memainkan propaganda ini sehingga ramai percaya pembohongan tersebut sebagai benar-benar belaka.

Jadi isunya, benarkah Nama Terengganu berasal daripada Bahasa Tamil? Bagi saya dakwaan ini langsung tidak berasas. Ini kerana orang Terengganu sebenarnya tidaklah mengamalkan ajaran Hindu tetapi Pagan. Jadi kalau mereka tidak mengamalkan ajaran Hindu, adakah perlu mereka meletakkan nama negeri mereka dengan nama Tamil?

Dan jika benar sekalipun mereka hindu, kenapa mereka nak letak nama negeri mereka dari perkataan Tamil bukannya Sanskrit? Sedangkan Sanskritlah bahasa “suci” bagi orang Hindu. Janganlah kerana “kebetulan” bahasa yang mempunyai sebutan seakan sama maka kita membuat kesimpulan mudah bahawa “ini berasal dari bahasa aku”.

Di Terengganu dewasa ini, penduduk berbangsa India hanya terdiri daripada 0.3 peratus sahaja daripada populasi keseluruhan. Jadi bayangkan jumlah penduduk India di Terengganu sebelum kedatangan imigran besar-besaran pada abad ke-19?. Sudah tentu bilangan mereka boleh dibilang dengan jari dan silap hari bulan, langsung tiada orang India di Terengganu sebelum abad ke 19 itu.

Jadi dengan jumlah yang sedikit itu, kenapa orang Melayu pada waktu itu hendak guna bahasa Tamil untuk dijadikan nama negeri mereka?.

Terengganu pada abad ke 14, merupakan negeri dibawah pengaruh kerajaan San Fo Tsi iaitu Kerajaan Malayur Jambi (Sriwijaya sudah jatuh). Terengganu juga dibahagikan kepada 5 wilayah iaitu Hulu Terengganu, Dungun, Kemaman, Kuala Terengganu dan Besut. Wilayah Hulu Terengganu ada pelabuhan dan Kerajaan  iaitu Fo Lo An  yang sudah memeluk agama Islam. Bahkan Mandalika atau Gabenor yang dilantik oleh Jambi juga beragama Islam.

Wilayah lain di Terengganu pula masih mengamalkan Paganisme. Ini berdasarkan catatan daripada Wang Tua Yuan. Beliau menulis dalam bukunya Tao-I Chih Lioh yang berbunyi:

“Ketahyulan memainkan peranan penting dalam cara hidup penduduknya. Lelaki dan wanita menyanggul rambut mereka dan memakai baju kurung pendek diperbuat daripada kain kapas hsien berwarna hijau yang diikat dengan bengkung sutera che-li (sari india). Mereka mengukir dewa-dewa daripada kayu. Mereka menyembahnya dan menyemah dewa tersebut dengan menggunakan darah manusia yang mereka bunuh yang dicampur dengan arak. Semasa musim kemarau atau hawar, mereka menyembah dewa-dewa itu dan doa mereka diperkenankan dengan segera”.

Kenapa saya katakan orang Terenganu Pesisir sebagai Pagan? Kalau diteliti kenyataan sarjana China yang merantau ke Laut Selatan sekitar tahun 1330-1340 itu, jelas menyatakan bahawa orang Terengganu yang bukan Islam ini menjamah dewa mereka dengan menggunakan darah manusia yang dikorban untuk tujuan khusus tersebut.

Membunuh manusia untuk menyemah atau meminta berkat dewa bukanlah ajaran Hindu!. Jadi secara tidak langsung bolehlah dikatakan bahawa mereka bukanlah penganut agama Hindu sebagaimana disangka oleh sesetengah pihak.

Kerajaan Malayur yang menguasai Terengganu pada waktu itu juga merupakan kerajaan Buddha sebagaimana Sriwijaya. Ini kerana sekian lama, Kerajaan Malayur telah menjadi sebahagian daripada Sriwijaya. Bahkan hubungan kerajaan ini dengan China jauh lebih erat berbanding dengan India. Bahkan sejak zaman Dinasti Tang, Maharaja-Maharaja Tang banyak menghantar sami Buddha untuk berdakwah di Jambi kerana mahu mengukuhkan cengkaman ekonominya. Ini kerana Jambi merupakan pengeluar lada utama pada waktu itu yang sangat diperlukan oleh China.

Walaupun arak merupakan perkara khilaf dalam ajaran Hindu dimana ada yang mengharamkannya dan ada pula yang membenarkannya tetapi tidak sehingga mabuk. Dalam upacara-upacara sembahyang orang Hindu, mereka lebih suka menyemah atau memandikan dewa mereka dengan air susu berbanding dengan arak.

Jadi boleh dikatakan bahawa orang Terengganu pada waktu itu bukanlah beragama Hindu tetapi beragama Islam, Pagan mahupun Buddha.

Sejak bila nama Terengganu mula digunakan tidaklah diketahui. Tetapi berdasarkan catatan Cina, maka dapatlah kita pastikan bahawa nama ini sudah digunakan pada abad ke-14.

Lagi satu, dulu geng Chola ni kata nama Terengganu berasal dari perkataan Terimbikanu tetapi sekarang ni pula mereka dakwa nama Terengganu berasal dari Tringganu.. Jadi sebenarnya yang satu betul ni?

Menurut Sultan Terengganu yang kesembilan iaitu Baginda Omar (1839 – 1876). Nama Terengganu mungkin diambil daripada perkataan “Taring Anu”. Kisahnya, sebelum wujud nama negeri Terengganu, satu rombongan dari Pahang telah datang memburu di kawasan hulu. Apabila mereka tiba di satu tempat ( kini dikenali dengan Sungai Terengganu Mati ), salah seorang daripada ahli kumpulan itu telah  terjumpa sebatang taring.

Dia bertanya kepada temannya, ini taring apa? Salah seorang daripadanya menyatakan – “Taring anu ” kerana ia tidak dapat mengingatkan nama binatang pemilik taring tersebut. Tidak lama kemudian, salah seorang daripada mereka mendapat seekor seekor rusa. Apabila dibawa pulang ke tempat perkhemahan, salah seorang daripada mereka bertanya tempat dimana rusa itu diburu. Lalu dia menjawab di “Taring anu “.

Begitu juga apabila membawa pulang kayu gaharu dan ditanya tempatnya, mereka menyatakan di “taring anu”. Lama kelamaan dikenali dengan Terengganu.

RUJUKAN:

Abdullah Sidek . 2020. Mencabar Teori Chola. Kuala Lumpur :Patriot Publishing

Abdulah Sidek. 2019.  Membongkar Sejarah Kerajaan Melayu Purba Yang Hilang. Damansara: Hijjaz Reccord Publishing

Ahmad Jelani Halimi. 2008. Sejarah dan Tamadun Bangsa Melayu. Kuala Lumpur.Utusan Publication & Distributor


Rumusan Inkues Adib – Hari Kelapan (21/2/2019)

1. 2 Orang lagi saksi dipanggil dalam sesi Inkues Allahyarham Adib hari ini di Mahkahmah Shah Alam.

Mereka adalah terdiri daripada:

Saksi 12 – Dr M Nantha Kumeran, Doktor Bahagian Kecemasan di Ramsay Sime Darby Subang Jaya Medical CenterSaksi 13 – Dr Anand Sachitanandan , Pakar Kardiotorasik di Ramsay Sime Darby Subang Jaya Medical Center

2. Saksi 12 sahkan Adib alami lebam pada dada, patah tulang rusuk.

Saksi 12 berkata laporan X-ray ke atas anggota bomba itu menunjukkan patah pada tulang rusuk kedua, ketiga, keempat dan kelima (di sebelah kanan).

“Terdapat juga lebam-lebam pada bahagian atas kanan dinding dada dan apabila saya sentuh bahagian itu, (saya dapat dengar) bunyi retak dan kelihatannya ke arah pneumotoraks (paru-paru kempis).”

3. Saksi 12 sahkan Adib susah bernafas dan tidak berpakaian.

Saksi berkenaan yang berkhidmat sejak 10 tahun lepas, berkata beliau mula memeriksa Adib di dalam bilik pemulihan kecemasan SJMC pada awal pagi 27 Nov lepas.

Ketika disoal Timbalan Pendakwa Raya Zhafran Rahim Hamzah,

Zhafran: “Bagaimanakah pemerhatian kamu?”

Saksi 12: “Dia (Adib) mengalami kesukaran untuk bernafas, dalam keadaan tidak sedarkan diri dan membuat bunyi yang tidak dapat difahami. Saya memeriksa (kadar denyutan) nadinya, ia kira-kira 145 denyutan seminit, tekanan darahnya adalah 85/46… tahap maksimum oksigen sekitar 48 peratus.”

Zhafran: “Apa lagi?”

Saksi 12: “Tiada baju, kasut atau sarung kaki. Dia (Adib) memakai seluar (seragam) Bomba.”

4. Adib buat bunyi – Saksi 12

Saksi 12 itu berkata beliau tidak boleh berkomunikasi dengan Adib ketika itu kerana Adib hanya membuat bunyi yang tidak dapat difahami manakala dan tahap kesedarannya pula rendah.

Saksi 12 berkata beliau kemudian mengarahkan supaya dibuat pemeriksaan X-ray, yang dilakukan pada 1.35 pagi, 27 Nov di dalam bilik pemulihan itu.

5. Adib diserang benda tumpul -Saksi 12

Mengenai laporan X-ray, saksi 12 berkata beliau dapat melihat dengan jelas bahawa Muhammad Adib mengalami kontusi paru-paru.

“(Saya dapat lihat) tulang rusuk yang patah (dalam X-ray) tetapi lebih banyak kontusi atau lebam (paru-paru). Kecederaan paru-paru adalah lebih daripada tulang rusuk. Kontusi paru-paru adalah kecederaan pada paru-paru,” katanya.

Zhafran: “Apakah penyebab kontusi paru-paru?”

Saksi 12: “Trauma tumpul boleh mengakibatkan kecederaan paru-paru.”

Saksi 12 berkata laporan X-ray menunjukkan terdapat tompokan putih di seluruh paru-paru Muhammad Adib, yang bermakna kecederaan paru-paru atau kontusi paru-pasu.

Beliau berkata sebelum pemeriksaan X-ray, intubasi iaitu proses memasukkan tiub menerusi mulut dan kemudian terus ke tenggorok, dilakukan ke atas Muhammad Adib..

6. Saksi 12 dimaklumkan yang Adib mungkin jatuh.

Katanya selepas merawat Adib selama sejam, Saksi 12 berjumpa tiga lelaki India yang membawa Adib ke SJMC untuk bertanya apa yang berlaku kepadanya.

Ketiga-tiga mereka menyatakan Adib mungkin terjatuh daripada jentera Bomba atau mungkin telah dipukul, katanya.

7 . Saksi 13 – Kecederaan Adib boleh daripada jatuh.

Saksi 13 berkata, ia berdasarkan keputusan imbasan CT dan sinar-X pada anggota bomba berkenaan yang dilakukan di hospital terbabit.

Saksi 13 yang mempunyai pengalaman luas dalam bidang perubatan termasuk pernah memberikan keterangan dalam inkues berkata, faktor kecederaan itu mungkin berpunca akibat kecederaan akibat ‘crush injuries’, jatuh dari bangunan tinggi atau serangan.

Zhafran: Apa yang boleh menyebabkan (trauma tumpul)?

Saksi 13: Terdapat pelbagai mekanisme yang boleh membawa kepada kecederaan ini – menghancurkan, jatuh dari ketinggian, pecutan pantas dan perlambatan, atau serangan.

Zhafran: Bolehkah membezakan antara serangan dan sebab-sebab lain?.

8. Kecederaan Adib luar biasa jika ianya akibat dipukul – Saksi 13

Saksi 13: Sukar untuk katakan. Tetapi saya mendapati mereka (kecederaan Muhammad Adib) agak luar biasa (daripada serangan dipukul).

Saksi 13 berkata, sepanjang pengetahuannya bagi kes berpunca daripada serangan, kecederaan lazimnya tidak hanya tertumpu pada satu tempat sahaja dan dapat dilihat di beberapa anggota badan lain.

“Jika dipukul, kita akan menjangkakan kecederaan lain seperti luka pertahanan diri. Ia agak luar biasa mempunyai trauma besar yang terbatas kepada satu bahagian badan, tidak mustahil tetapi kemungkinannya kurang.”

“Bagaimanapun, saya rasa agak luar biasa dalam kes ini apabila kecederaan hanya di bahagian rusuk,” katanya.

9. Adib dalam keadaan kritikal ketika dihantar ke hospital.

Saksi 13 berkata, sebaik tiba di hospital, dia melihat keadaan Muhammad Adib agak kritikal dengan tekanan darah rendah dan kadar denyutan nadi laju serta tahap oksigen berkurangan.

“Mula-mula sekali saya ada membuat penilaian dan melihat mangsa dengan keadaan bengkak yang melampau pada bahagian kanan (badan) kerana pengumpulan udara,” katanya.

Beliau kemudian mengarahkan mangsa dihantar ke unit radiologi untuk sinar-X dan imbasan CT.

“Ujian mengesahkan bengkak pada tubuh mangsa disebabkan pneumotoraks (kebocoran paru-paru), patah di beberapa tulang rusuk dan ‘pulmonary contusion’ iaitu lebam antara tisu paru-paru di samping keadaan paru-paru tidak normal.

“Saya dengan dibantu doktor lain membantu menstabilkan tekanan darah mangsa yang rendah,” katanya.

10. Adib dipindahkan ke IJN kerana mesin khas.

Saksi 13 berkata, keputusan untuk memindahkan Muhammad Adib ke Institut Jantung Negara (IJN) hanya kira-kira 7 malam selepas perbincangan antara pakar dari institusi berkenaan dan wakil keluarga mangsa.

Katanya, keputusan itu dibuat berdasarkan mesin khas bagi rawatan lanjut anggota bomba berkenaan hanya didapati di dua lokasi di negara ini termasuk satu daripadanya di IJN..

11. Inkues di hadapan Koroner Rofiah Mohamad bersambung hari ini 22/2/2019.


Momo Challenge: Kebenaran Disebaliknya

Gambar pertama: Pengukir patung seram dari Jepun, Midori Mayashi yang bertanggungjawab mengukir watak ini dan skulptur yang dikenali di dunia pada masa kini sebagai watak mitos ‘Momo’. Skulptur ini dipertontonkan kepada umum di Galeri Seni Vanilla yang bertemakan ‘horror’ di Tokyo, Jepun. Midori memang dikenali sebagai artis seni yang suka menciptakan watak berhantu/seram yang menggabungkan anggota badan manusia dan haiwan. Sepertimana skulptur Momo ini, Midori menggabungkan kepala manusia berjantina wanita dengan tubuh badan seekor ayam.

Boleh follow dan melihat hasil kerja seninya di Instagram: https://www.instagram.com/midori_dollartist/

Gambar kedua: Merupakan sebuah video pendek yang tular di media sosial kebelakangan ini merupakan sebuah video yang hanya menggunakan teknik make-up ilusi optik. Identiti di sebalik ini masih belum diketahui tetapi jika dilihat mata ‘Momo’ dilukis dengan besar di atas lapisan kelopak matanya yang tertutup. Tiada sebarang keseraman di sini kerana sudah diketahui, pada masa sekarang teknik make-up ilusi optik menjadi kegilaan dan ‘trend’ di media sosial seperti di Instagram oleh sebahagian manusia.

Baru-baru ini terjadi insiden apabila seorang budak berusia 12 tahun membunuh dirinya di Argentina. Pihak polis yang menyiasat tentang kes ini mengatakan bahawasanya permainan ‘Momo Challenge’ yang bertanggungjawab memotivasikan kanak-kanak tersebut membunuh diri melalui aplikasi Whatsapp.

Sebenarnya ‘Momo Challenge’ ini menyerupai seperti sebuah permainan cabaran yang pernah terkenal di dunia pada suatu tika dahulu iaitu ‘Blue Whale Challenge’ yang mencabar para pemainnya untuk melakukan misi (task) yang kebanyakkannya menuju ke arah kematian. Blue Whale Challenge yang pernah terjadi di negara Rusia telah mengakibatkan seramai 130 orang telah meninggal dunia ketika melakukan misi terakhir permainan tersebut iaitu dengan membunuh diri.

Ini merupakan 40 misi (task) yang wajib dilaksanakan oleh para pemain jika ingin menyelesaikan permainan Blue Whale Challange (dalam bahasa Inggeris, malas nak terjemah):

1. Carve a specific phrase on the person’s own hand or arm.

2. Wake up at 4:20 a.m. and watch a scary video (sent by the curator.)

3. Make lengthwise cuts on the person’s own arm.

4. Draw a whale on a piece of paper

5. Write “yes” on the person’s own leg if ready to be a whale. Otherwise, they should cut themselves multiple times.

6. Secret task (written in code.)

7. Scratch (a message) on the person’s own arm.

8. Write a status online about being a whale.

9. Overcome a fear.

10. Get up at 4:20 and go to the roof.

11. Carve a whale on the person’s own hand.

12. Watch scary videos all day.

13. Listen to music the “curator” sends.

14. Cut your lip.

15. Poke the person’s own arm/hand with a needle.

16. Make yourself hurt or sick.

17. Go to a roof and stand on the edge.

18. Stand on a bridge.

19. Climb a crane.

20. At this step, the “curator” somehow checks to see if the participant is trustworthy.

21. Talk with a “whale” on Skype.

22. Sit down on a roof with legs dangling over the edge.

23. Another job that is in code.

24. A secret mission:
Meet with a “whale.”
The “curator” assigns a date that the person will die.

25. Visit a railroad.

26. Do not talk with anyone all day.

27. Give an oath/vow about being a whale.

28. After these steps, steps 30-49 involve watching horror movies and listening to music that the curator picks, talking to a whale, and making cuts. The last task is jumping off a building.

Sehingga kini, misi yang dipertaruhkan di dalam permainan cabaran ‘Momo Challenge’ belum dikenalpasti dan dirungkaikan.

Kesimpulannya, permainan ini bukanlah berhantu melainkan ianya permainan yang mempengaruhi psikologi pemain dengan unsur-unsur negatif sehingga akhirnya berjaya membawa mangsa kepada kematian yang sadis.


Watak Sebenar Rose Dawson Di Dalam Titanic

Bagi penonton filem yang pernah menonton filem Titanic, semua tahu bahawa watak Jack dan Rose itu adalah watak fiksyen semata-mata. Filem Titanic digambarkan sebagai ibarat kisah Romeo dan Juliet di alam moden berjaya meluluhkan hati-hati mereka yang menonton filem ini.

Di dalam filem Titanic, seutas rantai berlian biru dijadikan sebagai plot penceritaan cerita ini. Rantai ini dipercayai tenggelam bersama-sama kapal Titanic ketika malam kejadian dan dipercayai rantai ini merupakan antara yang termahal di dunia.

Walaupun watak Rose dan rantai itu hanya sekadar fiksyen semata-mata, penceritaan ini hampir sama dengan salah seorang penumpang sebenar di atas Titanic. Penumpang ini turut memakai antara rantai yang termahal di dunia di malam kejadian dan juga terselamat dari malam tersebut.

Kate Florence Phillips merupakan salah seorang penumpang kelas kedua di atas Titanic. Kate menaiki Titanic bersama pengurus syarikat tempat pekerjaan merangkap kekasihnya, Henry Samuel Morley. Henry merupakan salah seorang dari pemilik L Morley Confectioners dan telah berkahwin serta mempunyai seorang anak.

Kate dan Morley telah bertunang secara diam-diam dan  membuat keputusan untuk berhijrah ke Los Angeles, Amerika Syarikat untuk memulakan kehidupan baru. Mereka menaiki Titanic dengan menggunakan nama palsu, Encik dan Puan Marshall.

Pada malam kejadian, Henry dan Kate berjaya menaiki dek dan ketika itu hanya sebuah bot keselamatan sahaja yang tinggal, iaitu bot keselamatan #11. Pada malam itu, Kate hanya memakai pakaian malam dan hanya membawa kunci kerana dia tidak tahu sebenarnya apa yang terjadi.

Henry memegang erat tangan Kate supaya tidak terlepas. Setelah tiba di bot keselamatan #11, Kate telah ditarik dan dibawa masuk ke dalam bot. Di dalam keriuhan itu,  Morley sempat mengalungkan seutas rantai berlian biru ke leher Kate. Rantai itu merupakan tanda hadiah perkahwinan buat Kate dari Morley. Rantai biru itu bernama Love Of The Ocean. Ironinya, nama rantai ini hampir sama dengan rantai yang terdapat di dalam filem Titanic, iaitu Heart Of The Ocean.

Jika dibandingkan kisah Kate Florence dengan Rose Dawson, jalan cerita mereka hampir sama. Kedua-dua individu ini memakai rantai berlian yang mempunyai warna yang sama, iaitu biru. Mereka juga bercinta dengan individu dari darjat yang berbeza. Jika di dalam filem, Rose Dawson berasal dari golongan yang berada manakala Jack Dawson merupakan lelaki miskin. Di dalam kisah Kate pula, berlaku sebaliknya.

Kedua-dua individu ini juga turut mengucapkan selamat jalan kepada pasangan masing-masing. Tetapi, di dalam kisah Rose, Rose memanjat semula ke dalam kapal dari keselamatan kerana tidak sanggup berpisah dengan Jack Dawson. Namun apa yang pasti, tiada lukisan Kate memakai rantai di atas sofa sebagaimana yang dilakukan oleh Rose.

Berbalik kepada kisah Kate, setelah berjaya diselamatkan dan menuju ke New York, Kate akhirnya pulang semula ke pangkuan keluarganya di Worchester, England.  Pada Januari 1913, Kate telah melahirkan seorang anak perempuan yang diberi nama, Ellen Mary. Kate sering mengatakan Ellen adalah anak perempuan hasil hubungan bersama Morley.

Namun, Ellen tidak mendapat layanan yang baik dari ibunya itu. Kate dikatakan sering memukul Ellen dan mengabaikan kebajikan Ellen sehingga menyebabkan hubungan mereka renggang. Kate pula akhirnya berkahwin lain dan turut mempunyai seorang anak perempuan. Namun, di akhir-akhir hayat Kate, suaminya turut meninggalkan Kate kerana Kate dipercayai menghidap masalah mental sehinggalah membawa kepada kematiannya pada 27 Mac 1964.

RUJUKAN:

Newsroom, T. (2017, December 15). Why great-grandparents’ romance may have inspired Titanic Movie. Belfast News Letter. Retrieved April 5, 2022, from https://www.newsletter.co.uk/lifestyle/why-great-grandparents-romance-may-have-inspired-titanic-movie-1063787

Titanica, E. (2021, March 14). Kate Florence Phillips : Titanic survivor. Encyclopedia Titanica. Retrieved April 5, 2022, from https://www.encyclopedia-titanica.org/titanic-survivor/kate-phillips.html

Caroll, L. (2022, January 30). The real woman who wore Rose’s necklace on the Titanic. Medium. Retrieved April 5, 2022, from https://historyofyesterday.com/the-real-woman-who-wore-roses-necklace-on-the-titanic-d7adefa7403a?_branch_match_id=1039888312395353803&_branch_referrer=H4sIAAAAAAAAA8soKSkottLXz8nMy9bLTU3JLM3VS87P1Q%2BzyAvMLk5Ji8hPAgAZSy%2F3IwAAAA%3D%3D&gi=3694108f6a2d


Apa Yang Orang Awam Perlu Tahu Pasal Cukai?

Siapa yang suka cukai? saya tidak suka membayar cukai, dan saya rasa tidak ada orang yang suka untuk membayar cukai.

Ke ada orang suka bayar cukai?

Namun tahukah anda, bahawa manusia telah membayar, merungut tentang cukai sejak zaman berzaman.

Lebih lama daripada yang kita bayangkan, bukan zaman mak bapak kita, bukan zaman atuk nenek bahkan tahukah anda sejak zaman Mesopotamia dan Mesir kuno lagi aktiviti percukaian telah wujud, lihat saja lukisan-lukisan aktiviti percukaian di makam-makam Mesir kuno.

Malah dalam kitab-kitab suci agama seperti Injil dan Quran juga telah membicarakan mengenai isu pencukaian.

“Taxes are what we pay for civilized society”, kata Justice Oliver Wendell Holmes.

Mudah katanya sistem pencukaian telah wujud dalam struktur masyrakat yang tersusun sejak zaman berzaman.

Tetapi kenapa? Apakah tujuan utama ataupun ‘goal’ sistem cukai itu sendiri?

Secara asasnya, tujuan pencukaian adalah untuk mengutip duit daripada masyarakat ataupun rakyat untuk kerajaan melaksanakan perkhidmatan. Itu asasnya lah.

Cukai digunakan untuk meningkatkan tahap kesejahteraan masyarakat.

Namun ‘Kesejahteraan masyarakat ataupun rakyat’ akan berbeza-beza mengikut konteks definisi kerajaan yang berkuasa keatas mereka.

Cukai juga akan membantu kita sebagai sebuah masyrakat untuk menjadi ‘mampu’ ke atas perkhidmatan yang kita tidak akan mampu miliki jika kita berada dalam komposisi seorang individual, sebagai contoh: Keselamatan awam, pertahanan negara, dan juga pendidikan mahupun pemerkasaan alam sekitar.

Cukai juga boleh membantu sesebuah negara untuk melaksanakan polisi kewangan dan juga rancangan fiskal negara tersebut yang mana penting untuk melonjakkan pertumbuhan ekonominya.

Dan yang paling penting, percukaian juga adalah salah satu cara untuk ‘redistribute wealth’ di dalam sesebuah masyarakat, daripada yang berada kepada yang ‘tidak ada’.

Betul ke, bagaimana?

Ianya boleh berlaku di dalam beberapa cara, ada yang langsung ada yang secara tidak langsung.

Sebagai contoh, cukai pendapatan yang mencukai golongan berpendapatan tinggi pada kadar yang lebih tinggi berbanding golongan yang berpendapat rendah.

Ataupun voucher subsidi bantuan kerajaan seperti – Kupon makanan,kupon buku, pemberian wang tunai seperti BRIM ataupun bantuan perumahan kerajaan yang mana bertindak untuk ‘shift’ kekayaan tersebut dari satu golongan kepada golongan yang lain.

Begitu juga dengan cukai barangan mewah, yang mana mencukai barangan mahal seperti kapal terbang, pakaian dan beg tangan berjanama, ataupun cincin..cincin..

Selain daripada ‘redistribute wealth’, kerajaan juga boleh menggunakan regim pencukaian dalam usaha mengubah tabiat masyarakatnya.

Sebagai contoh, ‘sin tax’ ataupun cukai dosa yang mencukai produk yang dilihat tidak elok untuk kesihatan yang diambil oleh masyarakat seperti rokok ataupun alkohol.

Ataupun regim pencukaian seperti ‘soda/sugar tax’ dan juga ‘fat tax’ yang mana mencukai untuk mengurangkan masyrakat daripada mengambil minuman manis dan makanan-makanan yang menggemukkan, mahupun ‘petrol tax’ yang mana kononnya diperkenalkan untuk tidak menggalakan orang daripada memandu.

Dan kadang-kala, kerajaan juga mencukai untuk menjaga dan melindungi alam sekitar, contohnya ‘carbon tax’ yang mana kerajaan mencukai perniagaan dan juga adakalanya household biasa untuk amaun pencemaran rumah hijau yang dilakukan oleh mereka.

Menariknya, ‘carbon tax’ ini datang dalam pelbagai bentuk diseluruh dunia, sebagai contoh di Ireland, & Chile, operator power plan akan diarahkan untuk membayar $5 untuk setiap tan metrik asap CO2 yang mereka lepaskan keudara, manakala di British Colombia setiap liter petrol yang mereka isi ke dalam kenderaan mereka akan dicukaikan sebanyak 6.67sen/litre.

Jadi bila anda fikir bahawa anda telah dicukai teruk di Malaysia, fikirkan semula..

Kerana sebenarnya terdapat banyak lagi ruang untuk anda dicukai oleh kerajaan anda.

Apabila ahli ekonomi berbicara mengenai percukaian, pada kebiasaanya mereka akan membahagikan ia kepada 2 kategori iaitu cukai langsung (‘direct taxes’) dan cukai tidak langsung (‘inderect taxes’).

Cukai langsung adalah sejenis cukai yang dibayar terus oleh seseorang atau organisasi kepada kerajaan ataupun badan kerajaan yang mengenakan cukai.

Ini termasuklah cukai harta dan cukai pendapatan – di mana ianya tidak ada perantara dan tidak boleh dipindahkan kepada orang lain.*sendiri bayar*

Manakala berbeza pula dengan cukai tidak langsung contohnya, seperti duti import/eksport ataupun regim pencukaian yang lebih dekat kepada penggunaan seperti Cukai Nilai Tambah (VAT), Cukai Barangan dan Perkhidmatan (GST), ataupun Cukai Jualan dan Perkhidmatan (SST) yang kita guna kini..

Sistem-sistem pencukaian kepenggunaan tersebut adalah contoh cukai tidak langsung yang mana ia akan dikutip oleh/daripada pekedai ataupun penjual, ataupun pengilang, namun keseluruhan cukai tersebut sebenarnya akan dibayar atau ditanggung oleh golongan pengguna.

Kesemua regim cukai tersebut ini juga adalah sejenis cukai yang mana KESEMUA pengguna harus membayar cukai tidak kira dari golongan mana mereka datang ataupun berapa banyak gaji yang mereka perolehi.

Sebagai contoh, kos untuk saya membeli sehelai baju T-shirt di Jalan TAR adalah sama apabila seorang jutawan membeli T-shirt yang sama dikedai yang sama.

Oleh sebab yang demikian, ada dikalangan ahli ekonomi perpendapat bahawa, cukai ‘indirect taxes’ mengganggu harga pasaran, dan akhirnya memberi kesan yang paling ditakuti oleh ahli ekonomi, iaitu ketidakcekapan (‘ineffeciency’).

Maka lahirlah frasa sistem percukaian yang regresif dan progresif.

Kita mulakan dengan apa itu sistem percukaian yang regresif?

Cukai yang regresif adalah sejenis sistem pencukaian yang biasanya akan dikenakan ‘across the board’, dan walaupunpada ‘surface’nya, kesannya kelihatan sama kepada semua kerana setiap lapisan masyarakat akan membayar jumlah cukai yang sama, namun ahli ekonomi berpendapat cukai regresif akan memberi kesan yang tinggi kepada orang yang berpendapatan rendah daripada golongan berpendapatan tinggi.

Cukai jualan, terutamanya yang melibatkan barangan asas, adalah dianggap sebagai cukai yang regresif.

Oleh sebab yang demikian, jika anda perasan dulu ketika GST masih berkuatkuasa, barangan asas seperti makanan asas dan ubat preskripsi dikecualikan daripada cukai tersebut dan diletakkan dalam kelas barangan kadar 0 (‘zero rated’).

Selain daripada cukai, ahli ekonomi juga berpendapat, bayaran ataupun yuran untuk perkara seperti pembaharuan lesen memandu, bayaran tol, ataupun bayaran saman adalah juga satu perkara yang regresif.

Mengapa?

Nah, cuba bayangkan dua pemandu pergi ke JPJ untuk ‘renew’ lesen mereka,

A dengan pendapatan RM200,000 setahun,manakala B dengan pendapatan RM20,000 setahun..

Namun Kedua-duanya akan membayar jumlah yang sama untuk renew lesen mereka.

Dan secara logiknya pastilah kos renew lesen memandu tersebut akan memeberi impak yang lebih besar kepada perbelanjaan bagi B yang berpendapatan lebih rendah daripada A.

Maka oleh sebab yang demikianlah, mengapa cukai regresif dilihat akan memberi kesan yang tidak seimbang terhadap orang yang berpendapatan rendah.

Aku tutup bahagian kali ini dengan persoalan dari pembentangan RMK ke-11, penggal 2 oleh Tun M semalam di mana beliau sebut bahawa di antara sebab reformasi cukai (‘tax reform’) perlu dilakukan dengan kadar segera adalah kerana kebergantungan negara kita Malaysia kepada ‘direct taxes’ yang tinggi.Oleh yang demikian ‘tax reform’ akan dilakukan untuk menaikkan sumbangan ‘indirect taxes.’

Jadi persoalannya sekarang, kalau GST yang merupakan sejenis ‘indirect tax’ yang berkesan namun telah dihapuskan oleh kerajaan, agaknya apakah langkah ‘tax reform’ untuk menaikkan ‘indirect tax’ yang ingin diperkenalkan ini?


Perlunya Perpustakaan Di Setiap Rumah

Bulan Februari ialah bulan cinta. Maka, eloklah kiranya penulis membicarakan tentang cinta untuk kali ini. Namun penulis tidak mahu bicarakan tentang cinta kimia antara dua manusia yang menggalakkan pembiakan, tetapi cinta yang akan memberikan kita kehidupan yang bermakna. Ia adalah cinta pada buku.

Neil Gaiman, seorang pensyarah dan juga seorang pengarang terkenal menceritakan pengalamannya mendengar satu ceramah di New York tentang populasi penjara. Beliau bertanya bagaimana untuk bersedia menghadapi populasi penjara yang semakin membimbangkan. Adakah makin teruk atau makin elok? Jawabnya kaji bilangan anak-anak yang boleh membaca 11 tahun ke atas. Jika makin ramai yang tidak boleh membaca, maka makin ramailah penjenayah yang akan masuk penjara. Bertepatan dengan kata-kata Joseph Brodsky:-

“There are worse crimes than burning books; not reading them.”

Namun bukanlah bermaksud madani yang membaca itu bebas jenayah, tetapi membaca merupakan satu elemen yang penting yang akan membezakan status kedudukan seseorang, malahan zaman seseorang. Sebagai orang Islam, kita harus menggali hikmah di sebalik potongan surah pertama yang diturunkan ke bumi ini. Mengapa Surah Al-Alaq ayat 1-5 dipilih oleh Allah untuk menjadi ayat awal kepada pengenalan Islam untuk masyarakat? Padahal ketika itu dengan keadaan Nabi Muhammad S.A.W. yang tidak tahu membaca, kenapa ayat pertama yang diturunkan Allah ialah membaca? Bayangkan bermulanya perjalanan seorang manusia di dunia sepanjang hayat ialah perkataan ‘baca’… dalam zaman yang penuh dengan kemewahan. Masyarakat Mekah ketika itu kebanyakannya terdiri daripada ramai golongan kaya, mengamalkan pluralisme dan keterbukaan terhadap agama serta banyak buku-buku dan kitab –kitab tentang agama terdahulu.

Ternyata kini, cinta pada ilmu dan buku merupakan cinta yang semakin hilang dalam kalangan anak-anak kita. Salah satu kaedah orang dewasa menghilangkan cinta anak-anak dengan buku ialah dengan memastikan tiada buku untuk dibaca. Masyarakat sekarang semakin susah untuk mewujudkan pustaka di dalam rumah. Penulis sendiri pun mengakui dengan keadaan penulis ( dan kebanyakan orang lain) yang hidupnya terpaksa bertukar-tukar kerja, terpaksa menyewa di rumah yang sempit, serta duit gaji cukup-cukup makan menyebabkan susahnya untuk mewujudkan pustaka di rumah. Tetapi sebenarnya pustaka sesebuah rumah bukanlah beban, tetapi lambang kebebasan. Kebebasan maklumat, kebebasan berimaginasi, kebebasan berkomunikasi dan sebagainya.

Celik huruf sekarang ini makin penting. Celik bukan bermakna pandai membaca sahaja, malah minat membaca untuk hidup. Penulis tertarik untuk menjadikan Singapura sebagai contoh dalam hal ini. Untuk pengetahuan, negara Singapura adalah negara yang mempunyai sistem pendidikan antara yang terbaik di dunia, dan purata IQ rakyatnya adalah 108. Walaubagaimanapun, ramai rakyat dan para pelajar Singapura mengelakkan diri daripada mengambil kursus sastera kerana kursus ini perlukan pembacaan yang tinggi dan pemarkahannya juga lebih ketat berbanding subjek sains, matematik dan geografi. Pada tahun 2001, hanya suku daripada pelajar O-level di Singapura menduduki peperiksaan sastera manakala hanya 4% sahaja pelajar aliran biasa mendudukinya.

Ironinya, masa pembelajaran yang panjang dan penekanan yang tinggi terhadap pemarkahan oleh ibu bapa dan pihak sekolah menyebabkan pelajar tidak mempunyai cukup masa untuk membaca. Mereka hanya membaca ketika ingin menduduki peperiksaan sahaja dan lebih menumpukan pada subjek-subjek yang keperluan kurikulum sahaja. Oleh itu pelajar-pelajar Singapura ini terbatas minatnya terhadap membaca, sekaligus kurang pemahaman dengan dunia. Bukan sahaja intelek pelajar terjejas akibat masalah ini, tetapi juga kemahiran sosial dan moral. Sebab itulah antara kriteria yang dicari oleh para majikan di Singapura adalah ‘street smart’ , yang mengikut kajian dapat diperolehi dengan ketekunan mencari ilmu (resourceful) dan salah satunya ialah dengan membaca tanpa disuruh.

Rumah yang memiliki perpustakaan peribadi sememangnya dituntut dalam Islam. Al-Jahizh dalam kitabnya Al-Hayawan menjelaskan :-

“ ketika seseorang menjadi ilmuwan, (warisannya merupakan buku-buku langka dan ilmu lengkap) si anak akan memandang bahawa menuntut ilmu adalah sebahagian daripada hidupnya dan aktiviti ajar-belajar akan lebih cepat memainkan peranannya. Anak akan memandang bahawa tidak belajar adalah suatu kesalahan. Dia akan segera mengaplikasikan segala pembelajaran yang telah diserap sesuai dengan metod yang telah diterima. Dia akan segera menggantikan keinginan mencari mafkah dengan menelaah kitab-kitab dan mengikuti pelbagai kajian ilmiah, kecuali apabila dia sudah mendapat apa yang diperlukan.”

Peranan perpustakaan peribadi juga diingatkan oleh Imam Asy-Syahid dalam risalahnya Anja ‘ul Wasa’il fi Tarbiyyati an-Nas’I Tarbiyyatan Islamiyyatan Kha’ishah. Katanya :-

“ Juga saya sebutkan tentang pentingnya rumah memiliki perpustakaan walau kecil sekalipun. Buku-buku koleksinya harus dipilih berupa buku sejarah Islam, biografi ulama salaf, kitab-kitab akhlak, hikmah, ekspedisi Islam, peperangan, dan sebagainya. Kalau peti kecemasan penting untuk mengubati badan, pustaka Islam penting untuk mengubati pola fikir. Ibu bapa harus berusaha menghalang masuknya buku tidak bermanfaat ke dalam rumah. Namun ini tidak dilakukan dengan melarang dan mengancam, kerana ia akan membuat si anak merasa ingin tahu. Sebaliknya dengan mengarahkannya mengonsumpsi buku-buku dan kitab-kitab yang bermanfaat baginya.”

Sebagai kesimpulan, pustaka adalah gerbang masa hadapan. Jadi sungguh mendukacitakan apabila kita sanggup korbankan duit beli buku semata- mata kerana ingin bermewah-mewah, tanpa menyedari duit yang kita belanjakan kini adalah saham masa hadapan. Atau dengan lain perkataan, anak-anak kita semakin kurang ‘celik huruf’ daripada generasi terdahulu. Mereka semakin kurang berupaya untuk ‘navigate’ dunia, untuk memahami dan menyelesaikan masalah. Mereka lebih mudah didedahkan dengan fitnah dan ditipu, susah untuk membantu dunia dan maka, susah dapat kerja.

RUJUKAN

Dr. Muhammad Nur Abdul Hafidh Suwaid. 2014. Prophetic Parenting; Cara Rasulullah Mendidik Anak. Pustaka Saujana Sdn. Bhd.

King, R. 2016. Singapore’s Education System; Myth and Reality. Insight Press.


Hermione Granger: Watak Yang Mengangkat Peranan Wanita Dalam Harry Potter

Hermoine Granger merupakan antara watak penting dalam siri Harry Potter. Bukan sahaja beliau merupakan watak pembantu yang penting, tetapi juga melambangkan watak heroine yang utama. Tetapi watak ini seolah-olah mendapat kritikan kerana cuba membayangi watak utama siri, iaitu Harry Potter.

Harry Potter digambarkan sebagai watak yang ‘entitled’, beliau tidaklah bijak, tapi beliau dilahirkan istimewa dan sememangnya kehebatan beliau itu adalah bakat semulajadi. Berbeza dengan Hermoine Granger, seorang mudblood yang tidak ada keturunan sihir tetapi berusaha untuk menjadi ahli sihir yang hebat dengan belajar bersungguh-sungguh.

Di sini kelihatan terdapat bias gender yang dibawa oleh golongan feminis bahawa watak utama lelaki yang berbakat perlu diketengahkan berbanding dengan watak wanita yang perlu berusaha untuk mencapai kejayaan. Jikalau disuruh untuk menamakan watak filem genius lelaki, dalam masa sepuluh saat kita boleh namakan sembilan.

Tapi kalau disuruh namakan watak genius wanita, satu pun belum tentu boleh. Pendedahan dalam filem secara stereotipikal tentang genius kebanyakannya lelaki ini dianggap sebagai mengecil-ngecilkan kebolehan orang perempuan, padahal tidak ada kajian pun menunjukkan bahawa general intelligence perempuan lebih rendah berbanding lelaki.

Dalam artikel ini kita akan bincangkan tentang bagaimana peranan bias gender dalam filem siri Harry Potter dengan menggunakan Hermoine Granger sebagai contoh. Pada era 80an dan 90an, gerakan feminis semakin mendapat tempat seiringan dengan pembangunan pasaran bebas.

Namun, terdapat pula pendekatan yang lebih terperinci yang melangkaui ketiga-tiga gelombang feminisme dan masih wujud sehingga kini. Jika gelombang pertama feminisme menekankan ketidaksamarataan antara lelaki dan wanita, gelombang kedua pula menekankan konsep penindasan terhadap wanita dengan struktur yang lebih. Pemikiran pasca feminisme, dalam sesebuah karya atau filem menekankan tiga konsep penindasan terhadap wanita yang lebih halus. Mengikut kata (Bercuci, 2017), ada tiga bentuk penindasan pasca feminisme:-

Secara klishe, kita dapat lihat wanita sentiasa menjadi matlamat hero untuk diselamatkan. Namun, filem masa kini tidak lagi menekankan hal tersebut. Malah, kita dapat lihat watak-watak seperti Hermoine Granger mampu untuk menjaga diri sendiri tanpa memerlukan bantuan orang lain.

Walaubagaimanapun, watak wanita/heroine masih lagi dipaparkan tidak mampu untuk bergerak sendiri tanpa watak hero. Dalam Harry Potter, Hermoine walaupun lebih bijak daripada kawan-kawannya yang lain, beliau dilihat hanya menjadi pembantu kepada Harry Potter untuk mencapai matlamatnya. Kalau kita rujuk kembali filem Harry Potter & The Chamber of Secrets, Kamar Rahsia yang mengurung raksaksa Basillisk yang merbahaya itu dibuka kerana Ginnie Weasley, diperalatkan oleh antagonis Tom Riddle.

Watak-watak seperti Profersor McGonagall, Bellatrix Lestrange dan Molly Weasley hanyalah dipaparkan sebagai watak pembantu sahaja meskipun mereka mempunyai karakter yang tersendiri. Roiphe (1993) berpendapat bahawa feminisme dalam filem masih menempatkan watak wanita sebagai mangsa, letakkan mereka dalam situasi yang vulnerable, masih terdedah dengan objectivity seksual bahawa wanita ini merupakan mangsa dan kekal sebagai mangsa. jikalau wanita sebagai watak yang kuat pun, mereka perlu ditonjolkan ‘menyerupai’ lelaki kerana kewanitaan adalah mangsa.

Bentuk yang kedua ialah pensejagatan (universalizing) kewanitaan agar semua orang di muka bumi ini bersetuju hanya ada satu sahaja pandangan terhadap wanita. Sepanjang sejarah, wanita melalui pelbagai pandangan, sebagai hamba, sebagai pekerja, sebagai manusia bebas dan berhak dan lain-lain.

Walaubagaimanapun, pandangan-pandangan ini bukanlah dipersetujui satu dunia. Terdapat beberapa negara kini yang masih lagi memberi upah terhadap budaya misoginis dan memeperlekehkan wanita yang cuba mendapat hak sama rata. Malala Yousafzai, pernah menjadi mangsa buruan dan ugutan bunuh Taliban Pakistan kerana cuba untuk mmenyuarakan hak wanita mendapat pendidikan (Afzal, 2018).

Dalam siri Harry Potter, permasalahan yang diketengahkan adalah wanita dalam siri itu mempunyai hanya satu petunjuk, Hermoine Granger. Watak wanita lain dilihat perlu mencontohi Hermoine untuk berjaya. Mereka setidak-tidaknya perlu ada sifat seperti Hermoine untuk mendapat tempat dalam hidup.

Watak-watak seperti Luna Lovegood dan Pomona Sprout, walaupun hebat dalam bidang masing-masing, dianggap sebagai pelik dan anti sosial. Luna Lovegood, dilihat pelik dan perspektifnya pun berbeza berbanding watak wanita lain dalam siri ini, dan watak Pomona Sprout walaupun seorang professor, dilihat hanya sekadar sampingan dan tidak menonjol.

Bentuk terakhir iala ‘role reversal’, iaitu penukaran peranan dalam gender. Senang cerita, lelaki berwatak seperti perempuan dan perempuan berwatak seperti lelaki. Dalam siri ini, seperti yang diceritakan sebelumnya, watak wanita perlu ‘bergerak’ seperti lelaki jika mahu ditonjolkan dalam siri. Hermoine, sepanjang siri telah dipermainkan dengan pelbagai perwatakan lelaki, jika beliau ingin bergerak sendiri dan bersifat kewanitaan, beliau akan dipaparkan sebagai seorang yang ‘vulnerable’, ‘annoying’ dan lain-lain.

Tindakan Hermoine membetulkan sebutan Wingardium Leviosa Ron Weasley contohnya, dipaparkan sebagai satu tindakan yang ‘annoying’ kerana kononnya minah ni berlagak pandai. Beliau juga menjadi mangsa polyjuice potion, bertukuar menjadi separuh kucing. Dalam hal ini, beliau dipaparkan sebagai jester atau badut, memperbodohkan diri sendiri bagi memberi progress plot dan watak utama.

Ataupun kalau kita lihat, dalam 7 professor yang mengajar Defense Against the Dark Arts, 6 daripadanya ialah lelaki, dan yang perempuan pun, menjadi watak paling dibenci dalam siri Harry Potter.

Tidak mustahil bagi sesebuah filem untuk lari daripada ‘penindasan’ sebegini terutamanya terhadap watak wanita. Namun diharap masyarakat boleh terima watak wanita yang OP.

RUJUKAN

Afzal, M. (2018, April 10). Malala is building more schools in Pakistan. That’s not likely to reduce support for extremism. Retrieved from www.brookings.edu: https://www.brookings.edu/blog/order-from-chaos/2018/04/10/malala-is-building-more-schools-in-pakistan-thats-not-likely-to-reduce-support-for-extremism/

Bercuci, L. (2017). POP FEMINISM: TELEVISED SUPERHEROINES FROM. DOI: 10.1515/genst-2017-0017.

Roiphe, K. (1993). The Morning After: Sex, Fear and Feminism.